Datuk Bandar, tiga Yang Dipertua PBT lafaz sumpah hari ini

AYER KEROH 1 Februari – Datuk Shadan Othman mendahului lafaz sumpah sebagai Datuk Bandar Majlis Bandaraya Melaka Bersejarah (MBMB) di hadapan Ketua Menteri, Datuk Seri Utama Sulaiman Md Ali, hari ini.

Beliau melafazkan lafaz sumpah itu pada Majlis Angkat Sumpah Datuk Bandar dan Yang Dipertua Pihak Berkuasa Tempatan (PBT) di Bilik Majlis Mesyuarat Kerajaan Negeri (MMKN), di sini, pagi tadi.

Turut melafazkan sumpah secara serentak dalam majlis berkenaan, Yang Dipertua Majlis Perbandaran Alor Gajah (MPAG), TPr. Saifuddin Abdul Karim dan Yang Dipertua Majlis Perbandaran Jasin (MPJ), Rosemanizam Mohd [email protected] serta Yang Dipertua Majlis Perbandaran Hang Tuah Jaya (MPHTJ), Datin Sapiah Harun.

Hadir sama menyaksikan majlis itu adalah Setiausaha Kerajaan Negeri Datuk Wira Zaidi Johari; Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh; Exco Perumahan, Kerajaan Tempatan dan Alam Sekitar negeri, Datuk Zaidi Attan serta lain-lain barisan Exco Kerajaan Negeri.

Shadan dilantik sebagai Datuk Bandar MBMB yang baharu berkuatkuasa hari ini menggantikan Datuk Zainal Abu yang tamat perkhidmatan pada 31 Januari.

Berikutan itu, Sapiah dilantik sebagai Yang Dipertua MPHTJ bagi mengisi kekosongan jawatan berkenaan manakala bekas Ketua Penolong Setiausaha Kanan Kerajaan, Unit Kerajaan Tempatan (UKT), Jabatan Ketua Menteri Melaka, Rosemanizam mengisi kekosongan yang ditinggalkan Sapiah sebagai Yang Dipertua MPJ yang baharu.

Manakala Saifuddin yang kekal sebagai Yang Dipertua MPAG meneruskan jawatan itu berkuat kuasa mulai 1 September 2022 sehingga 1 September 2023.


KPPK runding pengecualian dapatkan 20,000 pekerja asing- Khairuddin

MELAKA 6 Mei. – Kementerian Perusahaan, Perladangan dan Komoditi (KPPK) kini sedang berusaha untuk mendapatkan pengecualian daripada kerajaan bagi membawa masuk 20,000 pekerja asing.

Menterinya Datuk Dr Mohd Khairuddin Aman Razali berkata, ini penting berdasarkan sektor perladangan dan komoditi adalah kelompok terbesar yang bergantung kepada pekerja asing.

“Kita baru mendapat kelulusan dasar untuk mendapatkan pekerja warga asing bagi sektor kelapa sawit dan akan berunding untuk mendapatkan (pekerja asing) bagi sektor perkayuan pula,” katanya kepada pemberita selepas menghadiri Sesi Dialog Siri Jerayawara Majlis Kayu Kayan Malaysia (MTC) 2021 di sini hari ini.

Turut hadir Pengerusi MTC Mazli Zakuan Mohd Noor dan Exco Pertanian, Penternakan, Pembangunan Usahawan dan Koperasi Melaka Datuk Nohizam Hassan Baktee.

Bagi menampung kekurangan sementara pekerja asing dalam sektor tersebut, beliau berkata kementeriannya telah menyediakan pelbagai jenis dana sebagai insentif untuk menarik pekerja tempatan.

Katanya ini termasuklah membuka ruang kepada syarikat dalam sektor itu untuk membuat promosi di laman sesawang di bawah Kementerian Sumber Manusia dan menyediakan siri latihan kepada mereka yang berminat dalam bidang tersebut.

Sementara itu, beliau berkata langkah mentransformasikan operasi industri kayu-kayan ke arah penggunaan automasi dan pendigitalan juga dilihat sebagai langkah terbaik untuk mengurangkan kebergantungan kepada tenaga asing.

“Sebagai subkontraktor ketiga terbesar selepas kelapa sawit dan getah, industri kayu-kayan turut berdepan dengan pelbagai cabaran termasuk cabaran Revolusi 4.0 dan kini pandemik COVID-19.

“Oleh itu, MTC telah memperuntukkan RM2.8 juta daripada dana pembangunannya yang bernilai keseluruhan RM28.3 juta bagi membantu industri mentransformasikan operasi mereka ke arah penggunaan automasi dan pendigitalan,” katanya.

Katanya sehingga kini sektor perkayuan telah menyediakan peluang pekerjaan kepada 140,000 orang yang berkhidmat di 3,500 kilang berasaskan kayu di seluruh negara.

Beliau turut berharap dengan wujudnya program dan insentif pembangunan seperti Program Bantuan Eksport dengan dana RM1 juta dapat membantu lebih 30 pengusaha dan pengilang kayu di Melaka untuk meningkatkan lagi prestasi pengeluaran produk kayu bernilai tinggi.


Jurutera elektronik komputer simpan duit sejak Tingkatan Tiga untuk buka stesen minyak

KANGAR 28 Mei — Berbekalkan azam, kesabaran dan disiplin tinggi sejak berada dibangku sekolah, seorang anak muda kini mampu berbangga apabila menjadi antara pengusaha stesen minyak bumiputera termuda di negeri ini.

Imran Ariff Mohamed @ Razlan, 34 tahun membuat keputusan untuk menceburi bidang peruncitan petroleum setelah terbaca iklan di laman sesawang Petronas kira-kira lima tahun lalu.

Bermula dari saat itulah bekas jurutera elektronik komputer itu nekad meninggalkan kerjaya ‘makan gaji’ dan beralih ke bidang peruncitan petroleum selepas diterima menjadi wakil niaga Petronas secara ‘Company Owned, Dealer Operate’ (CODO) pada awal 2019.

Menceritakan pengalaman dan detik kesukaran yang dihadapinya, anak muda kelahiran Jerantut, Pahang itu berkata beliau dikira bertuah kerana mempunyai modal awal hasil pampasan yang diterima setelah terlibat dalam kemalangan pada usia 13 tahun.

Biarpun ianya menjadi satu peristiwa hitam dalam sejarah hidupnya apabila mengalami kecederaan di bahagian kepala, beliau berazam menyimpan duit pampasan itu selama lebih kurang 12 tahun dalam bank dengan membuat pelaburan berisiko rendah melalui Amanah Saham Bumiputera (ASB).

“Pada usia muda, ketika belajar di Universiti Teknikal Malaysia Melaka (UTEM) saya disiplinkan diri agar tidak menguna duit simpanan ASB dan hanya melihat rakan-rakan lain memiliki telefon pintar mewah kerana menunggu peluang membuat pelaburan yang mengutungkan yang dapat menjamin masa depan saya dan keluarga,” katanya kepada Bernama.

Menceritakan pengalamannya, Imran Ariff berkata bukan mudah baginya untuk mendapat kepercayaan daripada Petronas dan beliau berusaha keras tanpa rasa putus asa dengan membuat pemohonan sebanyak dua kali bermula pada 2010.

“Pemohonan pertama saya ditolak kerana dianggap terlalu muda untuk menceburi bidang ini, kurang pengalaman dalam pengurusan perniagaan dan latar belakang kerjaya yang kurang sesuai.

“Usaha saya tidak terhenti setakat itu apabila pemohonan kali kedua saya diterima dan berjaya menyakinkan pihak Petronas dengan kertas kerja bertajuk ‘Bagaimana Seorang Jurutera Boleh Menguruskan Stesen Minyak dan Menaikan ‘Sales’,” katanya.

“Saya guna media sosial bagi menarik minat orang ramai datang ke stesen minyak untuk mendapat barangan seperti cenderahati Petronas di kedai Mesra dan bukan hanya sekadar mengisi minyak sahaja.

Ketika ditanya kenapa beliau memilih Petronas, anak muda itu menjawab dengan penuh semangat bahawa ianya merupakan lambang negara yang paling dekat dengan dirinya.

“Ramai orang muda hari ini cepat mengalah apabila berdepan ujian gentir namun bagi saya perlu ada kesabaran untuk maju dalam perniagaan selain modal dan perancangan kewangan yang mantap,” katanya.

Beliau terharu apabila stesen minyak berkonsepkan kotena yang ketiga seumpamanya ini menjadi tumpuan orang ramai yang teruja dengan seni bina dan konsep hijau stesen tersebut.

“Ada yang datang bukan hanya untuk mengisi minyak tetapi mahu berswafoto dihadapan stesen minyak saya. Untuk perancangan masa hadapan, saya bercadang menghiasi dinding stesen ini dengan lukisan mural bermotifkan negeri Perlis,” katanya.


Melaka sasar setengah juta pelancong Singapura

BANDA HILIR 18 Julai – Melaka menyasarkan hampir 10 peratus atau 560,000 daripada 5.6 juta pelancong yang berkunjung ke Melaka tahun ini adalah dari Singapura.

Pengurus Besar Bahagian Promosi Pelancongan (BPP) Melaka, Saari Basiron berkata, ia berikutan pemain industri dari negara itu telah menunjukkan respon positif terhadap produk pelancongan Melaka.

“Kita dapat lihat menerusi Program Semarak Pelancongan dan Padanan Niaga Negeri Melaka bersama Agen-agen Kembara Singapura, kesemua 40 pemain industri Singapura menunjukkan reaksi positif.

“Kita dalam perancangan mengadakan promosi di Singapura pada hujung bulan Ogos ini yang dikenali ‘Discovery Malaysia’ anjuran Tourism Malaysia Singapura dengan kerjasama industri kita di Singapura.

“Di situ kita mungkin buat ‘follow up’ apa yang kita dah buat sekarang ini untuk kita muktamadkan atau mempromosikan lebih banyak lagi produk pelancongan Melaka ke pasaran Singapura,” katanya.

Sementara itu, Presiden Persatuan Ejen Pelancongan dan Pengembaraan Malaysia (MATTA) Melaka, Goh Hock Gin berkata pemain industri pelancongan Melaka dan sentiasa bersedia menerima kemasukan pelancong

Mengikut rekod, Melaka hanya merekodkan sebanyak 4,895 pelancong dari Singapura pada tahun 2021 berbanding 100,549 pada 2020 berikutan penutupan pintu sempadan Malaysia dan COVID-19.


Tajuk-Tajuk Utama Akhbar: Rabu 6 Julai 2022

“Saya memang berjanji dengan arwah isteri untuk pulang hari ini (semalam) nak bawa dia pergi periksa kandungan dan bawa dia makan piza. Dia juga beritahu tak kisah anak kami lelaki atau perempuan. Isteri juga seronok hendak membuat persiapan membeli barangan bayi,” kata Mohd Khairul Asyraf Nor Azman,24. Yang kehilangan isteri, ibu dan adik lelaki selepas rumah merken di Kampung Iboi, Kupang di sini , dihanyut kepala air, kelmarin. Lebih 20 kampung terjejas dalam kejadian banjir yang disifatkan terburuk dalam sejarah daerah Baling.

Majlis Tindakan Kos Sara Hidup Negara dalam mesyuaratnya semalam, membuat beberapa ketetapan tegas untuk mendepani isu sekuriti makanan yang dihadapi rakyat sejak kebelakangan ini, khususnya membanitkan minyak masak paket bersubsidi.

Kupang in Baling, Kedah was ravaged by floods yesterday. Three bodies have been found , with more than 80 houses across 8 villages damaged and hundred evacuated. Are logging and durian farming activities in Gunung Inas to blame?

Villagers had to cling to trees as waves of muddy floodwater and logs battered Baling in the worst floods to hit the southeast of Kedah. At least three people, including a pregnant woman, died and hundred of others lost their homes.


Peruntukan RM75 juta baik pulih infrastruktur bencana banjir di Yan – PM

YAN 23 Ogos – Kerajaan meluluskan peruntukan RM75 juta bagi membaik pulih infrastruktur dan perkara berkaitan akibat bencana kepala air yang berlaku di daerah ini dan Merbok, baru-baru ini.

Perdana Menteri Datuk Seri Ismail Sabri Yaakob berkata, peruntukan itu melibatkan pembaikan sistem saliran yang rosak membabitkan permohonan peruntukan sebanyak RM50 juta.

“Ia seperti menaik taraf sungai dan sistem saliran sepanjang 27 kilometer fasa 1 (membabitkan kos) RM5 juta, membina dua jambatan baharu oleh Jabatan Kerja Raya (JKR) di jalan K1 sebanyak RM23 juta dan pembinaan Empangan Sabo fasa satu sebanyak RM20 juta.

“Ini bermakna ada RM48 juta untuk sistem saliran dan juga kerja pembaikan dan menaik taraf ‘intake’ Loji Rawatan Air Gurun dan Tupah sebanyak RM2 juta.

Beliau berkata demikian pada sidang media ketika lawatan kerja sulungnya sebagai Perdana Menteri di kawasan bencana kepala air di Yan, Kedah hari ini.

Perdana Menteri berkata, kerajaan juga memperuntukkan bantuan bagi lain-lain keperluan seperti pembaikan kemudahan pihak berkuasa tempatan (PBT) dan pemulihan sektor pelancongan desa.

Katanya, ia termasuk pembaikan infrastruktur air masyarakat, membaik pulih kerosakan kawasan tanaman padi yang rosak dan juga infrastruktur kecil seperti pembaikan jalan, longkang dan titi kampung.

Sementara itu, pada sidang medianya, Ismail Sabri berkata, kerajaan juga menerusi Agensi Pengurusan Bencana Negara (NADMA), akan menyalurkan bantuan tunai RM500 kepada setiap keluarga mangsa banjir itu.


Covid-19: Satu kematian dicatatkan, lapan kes baharu dilaporkan

KUALA LUMPUR 11 Julai – Setelah 25 hari berturut-turut tanpa merekodkan kematian, Malaysia kembali mencatatkan satu kes kematian COVID-19 hari ini, menjadikan jumlah kumulatif kes maut akibat wabak itu 122 kes.

Ketua Pengarah Kesihatan Datuk Dr Noor Hisham Abdullah berkata kes kematian itu membabitkan seorang lelaki tempatan bermumur 72 tahun yang mempunyai penyakit darah tinggi dan kencing manis.

Katanya, lelaki itu telah mendapatkan rawatan tradisional beberapa kali sejak 3 Julai dan kemudiannya ke sebuah hospital swasta pada 9 Julai.

“Beliau segera dipindahkan ke Hospital Umum Sarawak setelah disyaki positif COVID-19. Beliau kemudiannya disahkan positif COVID-19, kesihatan beliau terus merudum dan dimasukkan ke Unit Rawatan Rapi (ICU) dan telah disahkan meninggal dunia pada 5.49 petang semalam,” katanya dalam satu kenyataan hari ini.

Noor Hisham berkata, daripada lapan kes baharu yang dilaporkan hari ini, empat adalah kes penularan di dalam negara dengan dua kes dalam kalangan warganegara dan dua lagi kes adalah bukan warganegara, yang seterusnya menjadikan jumlah kumulatif kes COVID-19 di Malaysia sebanyak 8,704.

“Kes jangkitan dalam negara dalam kalangan warganegara melibatkan satu kes ‘Severe Acute Respiratory Infection’ (SARI) yang dimasukkan ke Hospital Umum Sarawak, dan satu kes saringan di Sabah bagi kes yang dirujuk ke hospital.

Bagi kes jangkitan dalam negara dalam kalangan bukan warganegara pula, melibatkan dua kes saringan di Depot Tahanan Imigresen (DTI) Sepang apabila kedua-dua kes ini disaring semula sebelum proses penghantaran pulang ke negara asal,” katanya.

Dr Noor Hisham berkata terdapat empat kes pulih dan dibenarkan discaj hari ini sekali gus menjadikan jumlah kumulatif kes pulih sepenuhnya dari COVID-19 dan telah didiscaj daripada wad adalah 8,515 kes atau 97.8 peratus daripada jumlah keseluruhan kes.

“Sehingga kini, terdapat tiga kes positif COVID-19 yang sedang dirawat di Unit Rawatan Rapi (ICU) dan dua daripadanya memerlukan bantuan pernafasan,” katanya.

Sementara itu, Dr Noor Hisham memaklumkan sehingga semalam , sebanyak 60,952 sampel pra pembedahan telah diambil dan daripada jumlah itu, 21 kes didapati positif COVID-19 (dengan kadar positif adalah 0.03 peratus).

“Persampelan pra pembedahan merupakan satu daripada sistem survelan yang dijalankan di Malaysia. Ia bertujuan mengesan awal jangkitan COVID-19 dalam kalangan komuniti dan seterusnya memberi amaran awal kepada pihak KKM (Kementerian Kesihatan Malaysia) untuk bertindak.

“Survelan ini dijalankan ke atas populasi yang besar dan ia meliputi lapisan masyarakat yang tidak bergejala. Individu yang perlu menjalani pembedahan bagi kes kecemasan dan separa kecemasan di hospital KKM perlu menjalani ujian pengesanan COVID-19 terlebih dahulu,” katanya.

Beliau berkata sistem survelan yang dinamik ini merupakan kaedah sesuai untuk menggambarkan penularan jangkitan COVID-19 dalam kalangan masyarakat di Malaysia kerana ia meliputi semua kelompok masyarakat dan dilaksanakan ke atas individu-individu yang tidak bergejala.


Pengeluaran KWSP satu keperluan kecemasan – Asyraf Wajdi

IPOH, 15 Jan – Pengeluaran caruman Kumpulan Simpanan Wang Pekerja (KWSP) adalah satu keperluan kecemasan ketika rakyat masih berdepan ketidaktentuan situasi pandemik COVID19, kata Ketua Pergerakan Pemuda UMNO Datuk Dr Asyraf Wajdi Dusuki.

Beliau berkata justeru, pengeluaran itu sangat membantu rakyat dalam memastikan kelangsungan diri memandangkan tiada jaminan bahawa masa depan mereka akan lebih baik berbanding sekarang.

“Dari bermula COVID-19 sehingga pelaksanaan pelbagai peringkat Perintah Kawalan Pergerakan (PKP), rakyat terkesan sehingga ada yang berhutang, lalu terbeban, dan tidak mahu lagi berhutang,” katanya ketika ditemui selepas majlis perasmian Kursus Ejen Mengundi, Ejen Pengira dan Ejen Barong (PACABA) oleh Menteri Besar Datuk Seri Saarani Mohamad hari ini.

“Tiada jaminan masa depan mereka akan lebih baik jika sekarang pun sudah sengsara. Rakyat semakin bijaksana (berdasarkan pengalaman PKP), dengarlah suara dan rintihan mereka. Ini pandemik, dan ada keperluan untuk keluarkan KWSP kerana kecemasan,” tambahnya.

Perdana Menteri Datuk Seri Ismail Sabri Yaakob sebelum ini dilaporkan berkata kerajaan tidak berhasrat untuk meluluskan pengeluaran i-Citra KWSP, selepas mengambil kira pelbagai faktor, termasuk masa depan kewangan pencarum kelak.- BERNAMA


Mandat rakyat penawar ampuh kestabilan negara – PM

AYER KEROH 14 Oktober – Pembubaran Parlimen ke-14 pada 10 Oktober lalu adalah bertujuan memulangkan semula mandat kepada rakyat, kata Perdana Menteri Datuk Seri Utama Ismail Sabri Yaakob.

“Dengan pengumuman itu (pembubaran Parlimen), mandat akan dipulangkan kembali kepada rakyat kerana mandat rakyat adalah adalah penawar ampuh bagi menzahirkan kestabilan politik dan mewujudkan Kerajaan yang teguh, stabil serta dihormati selepas PRU15.

“Saya yakin Keluarga Malaysia Melaka akan menggunakan hak untuk memilih Kerajaan yang mampu mengekalkan kestabilan politik, memulih dan mengukuh ekonomi serta mengekalkan keharmonian dan perpaduan,” katanya.

Beliau berkata demikian ketika berucap merasmikan Jelajah Aspirasi Keluarga Malaysia (JAKM) Negeri Melaka di Pusat Dagangan Antarabangsa Melaka (MITC), di sini, hari ini.

Dalam pada itu, mengulas mengenai dakwaan pembangkang yang sering mendakwa Malaysia bukan lagi destinasi pelaburan asing, Ismail Sabri berkata dakwaan itu sama sekali tidak berasas.

Kata beliau, pada separuh pertama tahun ini sahaja, pelaburan langsung asing (FDI) telah mencatat aliran langsung bersih lebih tinggi bernilai RM47.4 bilion.

Malah, ujarnya, Kerajaan juga sentiasa memantau kesan inflasi kepada harga barangan asas hingga berjaya mengawalnya ke tahap lebih rendah berbanding negara serantau.

“Saya berkeyakinan ekonomi negara tahun ini mampu mencapai sasaran Keluaran Dalam Negeri Kasar (KDNK) antara 6.5 peratus hingga 7 peratus dengan mengambil kira pencapaian separuh pertama tahun 2022 sebanyak 8.9 peratus,” katanya lagi.


Seramai 1,659,837 jemaah haji berada di Arab Saudi setakat Ahad

MINA (Arab Saudi), 27 Jun (Bernama-SPA) — Seramai 1,659,837 jemaah telah memasuki Arab Saudi melalui pelabuhan udara, darat dan laut untuk musim haji tahun ini setakat Ahad, menurut Direktorat Am Pasport Arab Saudi.

Daripada jumlah itu, seramai 1,592,199 jemaah tiba melalui lapangan terbang, termasuk 242,272 penerima “Makkah Route Initiative,” lapor Agensi Berita Arab Saudi (SPA).

Ini termasuk melengkapkan platform di pelabuhan udara, darat dan laut antarabangsa dengan peranti teknologi terkini dan dikendalikan oleh kakitangan berkelayakan yang mahir dalam pelbagai bahasa.


KKM akan tambah baik insentif kesihatan kepada penderma darah – Khairy

SEREMBAN, 1 Okt – Kementerian Kesihatan (KKM) dari semasa ke semasa akan memperbaiki pemberian insentif yang berkait dengan perkhidmatan kesihatan kepada individu penderma darah di negara ini, kata Menterinya Khairy Jamaluddin.

Beliau berkata ini termasuklah seperti mendapatkan rawatan di wad kelas dua atau pun keutamaan pemberian untuk rawatan tertentu, kepada mereka yang terbabit.

“…Tidak bercadang untuk memberikan insentif tunai, mungkin selepas ini boleh diperluaskan bukan hanya daripada segi perkhidmatan rawatan, mungkin insentif kesihatan pencegahan dan sebagainya,” katanya kepada pemberita selepas Penyerahan Projek Pembinaan Klinik Kesihatan Lenggeng di sini hari ini.

Sementara itu, Khairy berkata penambahan Kad Derma darah sebagai ciri baharu dalam MySejahtera mendapat sambutan baik oleh orang ramai, khususnya dalam kalangan penderma darah.

“Mereka tidak perlu lagi membawa kad mereka, hari ini kita keluarkan sebagai kad digital namun selepas ini penambahbaikkan seterusnya adalah rekod, setiap kali derma darah, kita akan masukkan rekod dan mereka tidak perlu bawa buku merah lagi,” katanya.

Terdahulu Khairy berkata klinik tersebut dilengkapi pelbagai perkhidmatan kesihatan dapat dimanfaatkan lebih 10,000 penduduk setempat sekitar Lenggeng bermula 17 Okt ini, bagi mengantikan klinik lama yang dibina pada 1955.

Beliau berkata klinik tersebut menawarkan perkhidmatan kesihatan pesakit luar, penyakit tidak berjangkit, kesihatan ibu dan anak, kesihatan wanita, pakar kesihatan keluarga, kesihatan sekolah, farmasi, makmal, ambulans dan rawatan kecemasan, promosi kesihatan dan pencegahan serta saringan bersepadu.

“Pembinaan Klinik Kesihatan Lenggeng ini diharap dapat membantu penduduk di Lenggeng serta kawasan sekitar seperti Ulu Beranang dan Broga, bagi mendapatkan rawatan serta perkhidmatan kesihatan yang lebih banyak, selesa serta berdekatan dengan kediaman,” katanya.

Katanya lebih banyak perkhidmatan dapat disediakan termasuk dietetik, sains pemakanan, rehabilitasi, perkhidmatan farmasi tambahan seperti ‘Diabetes Medication Therapy Adherence Clinic’ (DMTAC) dan pertambahan perkhidmatan pergigian.

Khairy berkata sebagai persediaan untuk perkhidmatan kesihatan yang lebih menyeluruh, KKM bersetuju sebuah mesin X-ray dibekalkan di klinik ini yang melibatkan kos kira-kira RM1 juta, termasuk bagi kerja pengubahsuaian ruang klinik untuk menempatkan mesin X-ray tersebut.

“Perkhidmatan X-ray ini akan memberikan manfaat kepada kira-kira 14,650 populasi penduduk setempat, khususnya saringan untuk kumpulan berisiko tinggi seperti warga emas. Selain itu, perkhidmatan X-ray tersebut juga nanti dapat digunakan untuk membuat saringan ke atas para tahanan di Depot Tahanan Imigresen Lenggeng, yang menempatkan sehingga 1,300 orang,” katanya.

Beliau berkata kemudahan ini akan berupaya mengekang isu penyakit berjangkit seperti Tibi dan mengelakkan pergerakan keluar daerah, selain mempercepatkan perawatan kes kecemasan kerana Klinik Kesihatan Lenggeng merupakan klinik ‘oncall’. – BERNAMA


MPJ pulihara Makam Tun Teja

JASIN 5 Mei – Majlis Perbandaran Jasin (MPJ) menerima peruntukan berjumlah RM50,000 daripada Kerajaan Negeri bagi menjalankan kerja pemuliharaan dan mengindahkan lima tapak warisan termasuk Makam Tun Teja di Merlimau.

“Kami dimaklumkan peruntukan RM200,000 akan disalurkan oleh Jabatan Warisan Negara hujung bulan ini atau Jun nanti, bagi menjalankan kerja baik pulih beberapa lagi infrastruktur.

“Peruntukan ini untuk buat tapak (lantai), akan ada pencahayaan sedikit. Kami akan bincang dengan Perbadanan Muzium Melaka (Perzim) siapa akan laksanakan kerja itu nanti,” katanya ketika dihubungi Melaka Hari Ini (MHI) di sini, hari ini.


Kes tembak jurukamera sambilan: Mahkamah tolak rayuan firma keselamatan dengan kos

PUTRAJAYA 29 Jan. – Mahkamah Rayuan hari ini mengekalkan keputusan Mahkamah Tinggi berhubung bayaran ganti rugi berjumlah RM114,470 kepada jurukamera sambilan Radio Televisyen Malaysia (RTM), Mohamad Amirul Amin Mohamed Amer yang cedera dalam insiden tembakan pada 2016 di Lebuhraya Tun Dr Lim Chong Eu di Pulau Pinang.

Panel tiga hakim iaitu Datuk Lau Bee Lan, Datuk Abu Bakar Jais serta Datuk M. Gunalan dalam keputusan majoriti 2-1, menolak rayuan syarikat keselamatan GMP Kaisar Security (M) Sdn Bhd dan memerintahkan firma itu membayar kos RM10,000.

GMP Kaisar merayu keputusan Mahkamah Tinggi Pulau Pinang pada 2019 yang memutuskan syarikat itu harus bertanggungjawab terhadap kecederaan yang dialami oleh Mohamad Amirul kerana firma bertanggungjawab memastikan pistol yang disediakan untuk pekerjanya, pengawal keselamatan peribadi Jaafar Halid, digunakan bagi tujuan yang betul dan secara bertanggungjawab.

Beliau mendakwa ditembak oleh Jaafar semasa cuba membantu seorang individu yang cedera yang disangkakannya mangsa kemalangan jalan raya ketika insiden tembakan itu pada 1 Disember 2016.

Mohamad Amirul mendakwa Jaafar menggunakan pistol jenis Glock dan menembak majikannya sehingga mati sebelum melepaskan beberapa tembakan yang menyebabkan dua lagi maut serta empat orang termasuk Mohamad Amirul cedera parah.

Plaintif menuntut ganti rugi am, ganti rugi khas bagi kesakitan dan penderitaan, ganti rugi teruk dan lain-lain relif yang dianggap wajar oleh mahkamah.

Pada 16 Disember tahun lalu, Mahkamah Tinggi menjatuhkan hukuman mati ke atas Jaafar selepas mendapati dia bersalah membunuh majikannya Ong Teik Kwong dan dua lagi dalam insiden itu.

Mahkamah juga menjatuhkan hukuman penjara 15 tahun setiap satu bagi lima pertuduhan cubaan membunuh yang mana dia dituduh menembak lima individu termasuk Mohamad Amirul.


Lokasi tumpuan pelancongan Melaka ‘diserbu’

BANDAR HILIR 30 Jan – Lokasi pelancongan dan tempat bersejarah di bandar raya ini menjadi tumpuan apabila dipenuhi pengunjung yang datang bercuti ke negeri ini.

Tinjauan Melaka Hari Ini di beberapa lokasi tumpuan seperti Bangunan Stadthuys, Menara Taming Sari serta Kota A Famosa mula dipenuhi orang ramai seawal jam 10 pagi.

Meskipun ‘bebas’ untuk melakukan pelbagai aktiviti sosial namun orang ramai dilihat tidak melupakan keselamatan diri dengan mengamalkan prosedur operasi standard (SOP) seperti pemakaian pelitup muka.

Bagi pengayuh beca Shahril Azman, 31, berkata, dengan kehadiran semula pelancong ke Melaka ia dapat membantu semula mencari pendapatan yang terjejas sebelum ini.

“Kalau lihat pelancong ramai tetapi suasana itu tidak sama seperti cuti Tahun Baru Cina sebelum PKP, sebelum itu memang penuh,” katanya.

Bagi peniaga pula, Aisya Ali berkata, walaupun tidak ramai yang singgah membeli namun sekurang-kurangnya ada sinar buat peniaga untuk kembali berniaga.


Harga RON97 turun 10 sen, RON95 dan diesel kekal

Kementerian Kewangan, dalam kenyataan hari ini, memaklumkan harga siling RON95 dan diesel masing-masing kekal pada RM2.05 dan RM2.15 seliter, walaupun harga pasaran kedua-dua produk itu melebihi harga siling semasa.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. – BERNAMA


Bapa, teman wanita ditahan dera anak OKU

Ketua Polis Daerah Ampang ACP Mohamad Farouk Eshak berkata wanita OKU berusia 31 tahun itu merupakan anak kepada seorang lelaki berumur 60 tahun yang ditahan bersama kekasihnya berumur 47 tahun pada 8.30 malam.

“Tangkapan dibuat selepas menerima laporan daripada pegawai perubatan Hospital Ampang yang menerima pesakit iaitu mangsa yang dibawa oleh ambulans dari tempat kejadian selepas dilaporkan terjatuh oleh ahli keluarganya pada 12 tengah hari.

“Hasil rawatan mendapati ada beberapa kesan kecederaan yang mencurigakan seperti lebam di bahagian mata kanan mangsa disyaki dipukul dan ditumbuk,” katanya dalam kenyataan hari ini.

Beliau berkata bapa mangsa yang bekerja sebagai buruh dan teman wanitanya yang tidak bekerja itu tiada rekod jenayah serta saringan ujian air kencing terhadap mereka didapati negatif.


Baru 6 hari, peniaga bazar Aidilfitri Melaka sudah pulang modal

AYER KEROH 9 April – Tanggal 6 Ramadan baru sahaja melabuhkan tirai semalam, namun rata-rata peniaga bazar Aidilfitri mengakui mereka sudah mula pulang modal tapak berniaga.

Zaidi berkata, berbeza seperti tahun lalu yang agak suram, tahun ini, rata-rata bazar menerima sambutan yang cukup menggalakkan bermula awal Ramadan lalu.

Jelasnya, ia sekali gus memberi petanda baik dalam hasrat kerajaan negeri mempercepatkan pertumbuhan ekonomi negeri dan pada masa membantu peniaga-peniaga selepas terkesan teruk dek penangan COVID-19.

“Pada saya ini di luar jangkaan kerana selepas kita membuat penyelarasan di peringkat negeri dan mengagihkan beberapa tapak yang tidak menjadi tumpuan sebelum ini, akhirnya pembahagian itu menunjukkan hasil yang cukup baik.

“Perubahan itu dapat dilihat dari segi ‘volume’ kehadiran pengunjung sejak awal Ramadan dan saya percaya menjelang hujung bulan, insya-Allah peniaga-peniaga akan mendapat jualan yang lebih baik,” katanya.

Beliau berkata demikian dalam sidang media selepas mengadakan lawatan dan Penyerahan Patel Lesen Berniaga di Bazar Aidilfitri Mydin Ayer Keroh, malam tadi, yang turut dihadiri Yang Dipertua Majlis Perbandaran Hang Tuah Jaya (MPHTJ) Datuk Shadan Othman.

Dalam pada itu, mengulas mengenai pelaksanaan prosedur operasi standard (SOP) di tapak bazar, Zaidi berkata, untuk permulaan, pihaknya mengambil pendekatan lebih mesra dan tidak mengambil tindakan kompaun jika berlaku sebarang ketidakpatuhan.

“Kita minta penguatkuasa untuk tidak memberi saman, sebaliknya ‘educate’ penganjur terlebih dahulu memandangkan kita sudah lama tidak keluar dari segmen pandemik.

“Tetapi apapun, selepas ini kita akan mulakan penguatkuasaan lebih ketat dalam memastikan di sebalik keghairahan berniaga, SOP itu juga perlu diutamakan,” katanya.


Pengunjung mula ke Zoo Melaka jam 9 pagi

AYER KEROH 1 Okt. – Zoo Melaka mula menerima kedatangan pengunjung seawal jam 9 pagi selepas dibenarkan beroperasi pada Fasa 3 Pelan Pemulihan Negara (PPN), bermula hari ini.

Yang Dipertua Majlis Perbandaran Hang Tuah Jaya (MPHTJ) Datuk Shadan Othman berkata, setakat jam 9.30 pagi pihaknya merekodkan 20 pengunjung ke taman haiwan itu.

“Kalau ikut tempahan ‘online’ kita tak nampak lagi pengunjungnya, tapi majoriti yang komen di Facebook rasmi Zoo Melaka lebih daripada 100 orang yang mahu datang ke sini.

“Kita jangka hari ini lebih 150 pengunjung yang akan datang, tapi kalau esok (Sabtu) dan Ahad saya yakin mesti lagi ramai datang,” katanya ketika dihubungi MHI.

Sementara itu, peniaga cenderamata Farah Azim, 34, berkata biarpun hari pertama beroperasi selepas empat bulan tutup, namun kedainya mula dikunjungi pelanggan.

“Dah empat bulan lebih saya tutup kedai, dengar kerajaan cakap hari ini boleh buka, rasa lega dan harap orang ‘support’ kami berniaga di sini.

“Pagi tadi pun saya buka awal dalam jam 8 lebih sebab nak kemas kedai. Setakat ini alhamdulillah, adalah yang singgah kedai dan dapatlah kita bernafas sikit,” katanya ketika ditemui MHI.

“Saya rasa esok lagi ramai, hari ini Jumaat orang solat dan bekerja. Mungkin Sabtu dan Ahad ni ramai sebab hari Isnin anak-anak dah mula sekolah,” katanya.

“Saya datang awal sebelum jam 9 pagi, jadi orang pun masih tak ramai dan rasa selamat sikit. SOP di sini pun kita kena patuh sebelum masuk Zoo lagi,” katanya.


ADUN Klebang santuni warga Kampung Pokok Asam

KLEBANG 22 Jun – Ahli Dewan Undangan Negeri (ADUN) Klebang, Datuk Lim Ban Hong  meneruskan jelajah DUN Klebang bagi menyantuni dan mendengar sendiri isu yang dihadapi penduduk setempat.

Ban Hong turut membuat ziarah kasih bersama kepimpinan Jawatankuasa Pembangunan dan Keselamatan Kampung (JPKK) kampung tersebut di beberapa rumah penduduk kampung.

“Dalam siri jelajah DUN Klebang ini juga sempat saya menyantuni golongan kurang bernasib baik dan mendengar apa antara permasalahan yang dihadapi mereka selain menyampaikan bantuan kit bantuan kepada golongan memerlukan,” katanya.

Menerusi gambar-gambar yang dimuatnaik beliau juga sempat berjumpa dengan pemimpin masyarakat sekitar DUN tersebut bagi mendengar permasalahan yang dihadapi dan berbincang solusi isu-isu membabitkan kawasan sekitar DUN Klebang.


Anak teruja kembali ke sekolah

PAYA RUMPUT 10 Jan – Pembukaan semula sekolah di negeri ini bukan sahaja memberi kelegaan kepada ibu bapa, bahkan turut menerbitkan terujaan dalam kalangan anak-anak.

Tinjauan Melaka Hari Ini di Sekolah Kebangsaan (SK) Tanjung Minyak mendapati seawal jam 6.30 pagi lagi anak-anak telah bersemangat untuk ke sekolah, sambil ditemani ibu bapa.

Walaupun terpaksa melalui budaya pembelajaran norma baharu, namun dilihat kesemua murid dan pelajar mematuhi prosedur operasi standard (SOP) yang ditetapkan kerajaan dan pihak sekolah.

Seorang bapa, Khairus Saleh, 43, berkata, walaupun sudah lama anak-anaknya tidak ke sekolah, namun dia tidak berdepan masalah untuk mengejutkan dua orang anaknya Damia Melissa, 12, dan Maya Darwiesyah, 10, untuk bangun pagi.

Meskipun, pandemik COVID-19 masih belum lenyap dari muka bumi, namun dia percaya dan yakin SOP yang ditetapkan pihak sekolah berupaya membendung dari tercetusnya kluster pendidikan.

“Apapun saya lega apabila sekolah dibuka kerana pelajaran anak-anak secara bersemuka lebih baik dan mudah untuk mereka berikan tumpuan berbanding berada di rumah,” katanya.

Bagi operator kilang, Zawawi Yakub, 46 pula, sesi persekolahan kali ini tidak begitu membebankan kerana empat daripada lima anaknya yang bersekolah masih menggunakan kelengkapan persekolahan yang lama termasuk pakaian sekolah.

Katanya, dalam situasi tidak menentu sekarang, dia dan keluarga mengambil pendekatan berjimat selain bimbang berlaku pembaziran sekiranya sekolah ditutup semula akibat COVID-19.

“Dah semua beli baharu namun hanya beberapa bulan sahaja anak-anak sekolah jadi risau kalau beli yang baharu kita tak pasti sekolah akan beroperasi seperti biasa atau tidak,” katanya.

Sementara itu, seorang suri rumah Rosnisa Yahya, 37, menarik nafas lega apabila sekolah kembali dibuka dan anak-anaknya tidak perlu lagi menjalani sesi pengajian dan pembelajaran di rumah (PdPR).

“Sebelum ini memang anak ada ikut PdPR namun kurang berkesan sehinggakan terpaksa menelefon guru. Ia disebabkan ada beberapa subjek yang kita sebagai ibu bapa sendiri tidak mahir, jadi kita terpaksa mendapatkan bantuan,” katanya.


Dewan Negara bahas usul tergempar isu tuntutan Filipina terhadap Sabah petang ini

KUALA LUMPUR, 7 Sept (Bernama) — Dewan Negara membenarkan usul tergempar isu tuntutan Filipina terhadap Sabah dibahaskan petang ini, kata Yang Dipertua Dewan Negara Tan Sri Dr Rais Yatim.

Beliau berkata usul itu akan dibahaskan mengikut Peraturan 17(3) dengan pihak pencadang dibenarkan untuk membahas tidak melebihi 30 minit dan pihak kerajaan untuk menjawab dalam tempoh yang sama.

Katanya, bagi membolehkan perkara itu ditimbangkan oleh Majlis Mesyuarat, beliau sebagai Yang Dipertua Dewan Negara hendaklah berpuas hati bahawa perkara yang dibangkitkan itu memenuhi tiga syarat iaitu bahawa perkara itu tertentu; bagi kepentingan orang ramai; dan berkehendak disegerakan perkara tersebut.

“Saya telah meneliti perkara ini dan mendapati bahawa dalam skop tertentunya, perkara ini adalah perkara tertentu. Kedua adakah ia merupakan kepentingan orang ramai? Benar, ia adalah bagi kepentingan orang ramai. Bukan sahaja di negeri Sabah tapi di tanah air Malaysia tercinta.

“Ketiga, adakah ia berkehendak kepada tindakan disegerakan? Benar perkara ini perlu disegerakan. Oleh yang demikian, saya membenarkan usul ini untuk dibahaskan mengikut Peraturan 17(3). Usul ini akan dibahaskan petang ini pada 7 Sept di dalam dewan ini,” katanya dalam persidangan Dewan Negara hari ini.


Seluruh warga pengajian tinggi divaksin menjelang Oktober

KUALA LUMPUR 6 Ogos – Kementerian Pengajian Tinggi (KPT) dan Pasukan Petugas Khas Imunisasi COVID-19 (CITF) bersetuju untuk memberi vaksin kepada seluruh warga pengajian tinggi menjelang Oktober depan, kata Menteri Pengajian Tinggi Datuk Seri Dr Noraini Ahmad.

Noraini berkata, pemberian vaksin yang dijalankan secara berperingkat itu adalah sebagai usaha untuk mewujudkan gelembung kampus di institusi pengajian tinggi (IPT).

“Dengan usaha ini, lebih ramai pelajar dapat kembali ke kampus secara berfasa dan menjalani Pembelajaran dan Pengajaran (PdP) secara hibrid,” katanya menerusi hantaran di laman Facebook beliau, hari ini.

“Dalam PEMULIH IPT, beberapa strategi dan SOP (prosedur operasi standard) sedang diperincikan bagi menentukan keadaan mereka yang sudah divaksin selamat untuk berinteraksi sesama sendiri, dalam kelompok yang telah divaksin,” katanya.


Malaysia masih di bawah ‘kerajaan sementara’ – Ismail Sabri

KUALA LUMPUR, 22 Nov – Perdana Menteri Datuk Seri Ismail Sabri Yaakob berkata kerajaan pimpinannya kekal sebagai kerajaan sementara atau ‘caretaker government’, dan begitu juga Kabinetnya yang kekal sebagai ‘caretaker Cabinet’.

“Malah Kabinet yang lepas pun masih berfungsi sebagai ‘caretaker Cabinet’ kecuali mereka yang tidak bertanding ataupun kalah dalam pilihan raya, mereka mungkin tak boleh menjawat jawatan menteri seperti dahulu sebab dia bukan ahli parlimen lagi,” katanya dalam kenyataan di sini hari ini.

Ismail Sabri berkata satu sesi sidang khas parlimen akan diadakan bagi membentangkan bajet khas untuk membayar gaji penjawat awam sebelum 31 Disember, jika masih tiada kerajaan dibentuk dalam masa terdekat.

Sehubungan itu katanya penjawat awam tidak perlu bimbang, gaji mereka tetap akan dibayar, sambil menjelaskan bahawa sesi sidang khas itu akan dilaksanakan secara ringkas tanpa ada sesi perbahasan.


Polis terima 3,417 laporan berkait kesalahan PRU15 di seluruh negara – Hazani

KUALA LUMPUR, 21 November – Sebanyak 3,417 laporan diterima Polis Diraja Malaysia (PDRM) sepanjang tempoh Pilihan Raya Umum ke-15 (PRU15) bermula dari 4 Nov hingga pasca pilihan raya semalam.

Daripada jumlah itu, Pengarah Operasi PRU15 PDRM Datuk Seri Hazani Ghazali berkata Kedah mencatatkan jumlah laporan kesalahan tertinggi iaitu sebanyak 447, diikuti 433 laporan masing-masing di Selangor dan Pahang, Kelantan (429); Perak (334) serta Johor (299).

Menurutnya, sebanyak 228 laporan diterima di Negeri Sembilan, Kuala Lumpur (218); Perlis (210);  Sabah (116); Sarawak (87); Pulau Pinang (83); Terengganu (61) dan Melaka (39).

“Sebanyak 508 kertas siasatan telah dibuka, 149 kes telah dirujuk kepada Timbalan Pendakwa Raya, enam telah dituduh dan empat individu dijatuhi hukuman,” katanya dalam kenyataan hari ini.

Sementara itu, Hazani yang juga Pengarah Jabatan Keselamatan Dalam Negeri dan Ketenteraman Awam Bukit Aman berkata semalam, tujuh kertas siasatan telah dibuka dan satu tangkapan telah dibuat di Kedah melibatkan enam lelaki bersabit kertas siasatan bertarikh 19 Nov.

“Enam individu tersebut terdiri daripada 300 penyokong beberapa parti yang didapati berkumpul dan mengibarkan bendera parti di Dataran Zero, Pekan Lama di Sungai Petani pada pukul 2.15 pagi iaitu selepas waktu berkempen tamat.


Ahmad Zahid menghadap Sultan Johor petang ini – Hasni

JOHOR BAHRU, 14 Mac – Presiden UMNO dan Pengerusi Barisan Nasional (BN) Datuk Seri Dr Ahmad Zahid Hamidi akan menghadap Sultan Johor Sultan Ibrahim Almarhum Sultan Iskandar berhubung pelantikan Menteri Besar Johor petang ini.

“Prosesnya memang begitu. Bila Suruhanjaya Pilihan Raya beritahu keputusan pilihan raya, Presiden (UMNO) kemudiannya menghadap (Sultan Johor),” kata beliau kepada pemberita secara ringkas ketika ditemui di ibu pejabat Badan Perhubungan UMNO Johor, sebentar tadi.

Pada Pilihan Raya Negeri (PRN) Johor yang berlangsung pada Sabtu, BN memperoleh lebih daripada dua pertiga majoriti iaitu 40 kerusi Dewan Undangan Negeri dari 56 kerusi yang dipertandingkan.

Terdahulu, Ahmad Zahid dilihat tiba di Pejabat Perhubungan UMNO Johor di Jalan Yahya Awal di sini pada pukul 2.30 petang tadi sebelum meninggalkan bangunan itu 20 minit kemudian.

Semasa kempen, Ahmad Zahid menamakan Hasni, yang juga ADUN Benut sebagai calon menteri besar bagi BN untuk mengetuai kerajaan negeri baharu sekiranya parti itu memenangi PRN Johor.

Setengah jam kemudian, Ahmad Zahid, Mohamad dan Hasni dilihat meninggalkan perkarangan bangunan UMNO Johor tersebut menuju ke satu lokasi yang tidak diketahui.


1,267,758 individu lengkapkan dua dos vaksin COVID-19 setakat semalam

KUALA LUMPUR 11 Jun – Seramai 1,267,758 individu telah melengkapkan penerimaan dua dos vaksin COVID-19 di negara ini di bawah Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Berdasarkan maklumat yang dikongsikan melalui akaun Twitternya, seramai 2,835,178 individu telah menerima dos pertama, menjadikan jumlah keseluruhan pemberian dos pertama dan kedua di negara ini sebanyak 4,102,936 dos.

Lima negeri yang mencatatkan penerima kedua-dua dos tertinggi ialah Selangor dengan 165,516 dos diikuti Sarawak (130,641), Kuala Lumpur (118,255), Johor (117,725) dan Perak (115,298).

Fasa kedua yang bermula April lepas hingga Ogos ini akan melibatkan pemvaksinan ke atas 9.4 juta warga emas, kumpulan rentan dan Orang Kurang Upaya.

Fasa ketiga pula yang bermula bulan lepas hingga Februari 2022 melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


Bukan hanya jaguh di trek, ‘Perkongsian Jumaat’ Azizulhasni menusuk jiwa

KUALA LUMPUR 5 Feb. – Kesihatan kekayaan sebenar. Itu antara lima perkara boleh diambil iktibar, impak daripada penularan pandemik COVID-19 yang melanda dunia serta umat manusia, menurut jaguh berbasikal trek negara Mohd Azizulhasni Awang.

Bekas juara dunia dan pemenang pingat gangsa Sukan Olimpik Rio 2016 itu, menitipkan kata-kata nasihat dan peringatan itu melalui ‘Perkongsian Jumaat’ beliau, menerusi video di akaun Instagram rasminya @azizulhasniawang hari ini.

Menurut Mohd Azizulhasni, 33, perkara pertama yang boleh dipelajari dalam situasi berdepan ancaman COVID-19 adalah hidup itu hanya sementara, diikuti pekerjaan sesuatu yang tidak tetap dan kesihatan adalah kekayaan sebenar.

Perkara keempat, sentiasalah menyimpan duit sambil beliau mengingatkan perlu mempunyai simpanan untuk waktu kecemasan, dan terakhir, Allah Maha kuasa ke atas segalanya.

Allah maha mengubah segalanya, Allah Ar-Rahman dan Ar-Rahim, Maha pengasih dan Maha penyayang, kata Olahragawan Kebangsaan Anugerah Sukan Negara (ASN) pada 2009, 2010 dan 2017 itu.

‘The Pocket Rocketman’ kini dalam persediaan memburu emas Olimpik sulung negara di Tokyo pada Julai depan, selepas mengakhiri musim 2020 penuh bergaya dengan meraih pingat emas acara keirin pada Kejohanan Berbasikal Trek Kebangsaan Australia 2020 di Brisbane, Disember lepas.


Trafik di lebuh raya, jalan-jalan utama semakin sesak

KUALA LUMPUR, 30 April – Aliran trafik di beberapa lebuh raya dan jalan utama menuju ke utara, selatan dan Pantai Timur semakin sesak berikutan orang ramai balik ke kampung untuk menyambut Aidilfitri.

Tinjauan di Twitter Lembaga Lebuhraya Malaysia (LLM) hingga pukul 2 petang tadi mendapati trafik semakin sesak di beberapa laluan di Lebuhraya Utara Selatan (PLUS).

Di utara, kesesakan dilaporkan berlaku sejauh 8.1 kilometer dari Bukit Tambun ke Jawi, manakala kenderaan juga bergerak perlahan arah selatan dari Pedas Linggi ke Simpang Ampat.

Di Lebuhraya Duta-Ulu Kelang (DUKE) trafik sesak selepas Sentul Pasar ke Greenwood terus ke Lebuhraya Kuala Lumpur-Karak, serta di Jalan Lingkaran Tengah 2 (MRR2) ke Plaza Tol Gombak terus ke Genting Sempah dan Bukit Tinggi ke Lentang.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik. – BERNAMA


Perpustakaan jadi rumah kedua Ahmad Talhah

BUKIT BARU 18 Mei – Kerana ‘ketagih’ membaca, perpustakaan awam di Bukit, Baru, di sini, umpama rumah kedua bagi Ahmad Talhah Ahmad Tarmizi, 13,  dan dua lagi adik beradiknya yang kerap menghabiskan masa di gedung ilmu itu setiap minggu.

Malah atas teladan ditunjukkan Ahmad Talhah, dinobatkan sebagai Johan Pertandingan Membaca Terbaik 2022 Kategori Kanak-Kanak Peringkat Negeri, dalam majlis berlangsung di Perpustakaan Awam Melaka, Bukit Baru, di sini, hari ini.

Pelajar Sekolah Menengah Kebangsaan (SMK) Tun Mutahir ini berkata, biarpun jarak antara perpustakaan dan rumah mereka agak jauh itu bukan penghalang baginya untuk meneruskan minat membaca.

Katanya, ibu bapa memberikan sokongan tidak berbelah bahagi dan sanggup menghantar mereka ke perpustakaan dan menghabiskan masa hampir seharian di situ.

“Pilihan bahan bacaan saya adalah yang berunsurkan pengembaraan, fantasi dan ilmiah berkaitan kehidupan. Secara tidak langsung saya mendapat tips kejayaan dalam kehidupan,” katanya kepada Melaka Hari Ini.

Terdahulu, kejayaan Ahmad Talhah yang dinobatkan sebagai johan dalam kategori itu diumumkan dalam Majlis Perasmian Jom Membaca Bersama Untuk 10 Minit dirasmikan Timbalan Exco Pendidikan, Pengajian Tinggi dan Hal Ehwal Agama negeri, Rosli Abdullah.

Sementara itu ibu Ahmad Talhah, Siti Mariam Hussin, 39, berkata, kejayaan itu merupakan pencapaian terbesar buat anaknya yang sebelum ini pernah dinobatkan sebagai Naib Johan dalam kategori sama pada pada 2019.

Siti Mariam berkata, Ahmad Talhah mula menunjukkan minat membaca sejak berusia dua tahun, malah dia dan suami mengutamakan bahan ilmiah, selain meletakkan penggunaan gajet sebagai pilihan kedua untuk anak-anak mereka.

“Kalau anak-anak mahu bermain gajet kami akan hadkan penggunaannya dan lebih kepada perkara-perkara ilmiah kerana mahu mereka kuasai ilmu di dalam diri,” katanya.


Remaja lemas di Tasik Tiga Beradik

PASIR GUDANG, 24 Okt – Seorang remaja lelaki lemas manakala seorang lagi selamat ketika mandi di Tasik Tiga Beradik, Seri Alam, di sini pagi tadi.

Komander Operasi dari Balai Bomba dan Penyelamat Johor Jaya, Penolong Kanan Penguasa Bomba Saifulbahri Safar berkata pihaknya menerima panggilan kecemasan pada 9.57 pagi berhubung kejadian lemas membabitkan dua mangsa.

Beliau berkata bagaimanapun, seorang daripada mangsa berjaya diselamatkan oleh orang awam sebelum Pasukan Keluaran Operasi (PKO) tiba di lokasi kejadian dan dihantar ke Hospital Sultan Ismail dengan menggunakan jentera Unit Bantuan Perkhidmatan Kecemasan (EMRS) untuk rawatan lanjut.

“Setibanya di lokasi kejadian, PKO segera menjalankan operasi mencari mangsa kedua sebelum menjumpainya di tasik sedalam kira-kira tiga meter dan sejauh tujuh meter dari tebing.

“Mangsa kemudian dibawa naik sebelum disahkan meninggal dunia oleh pihak Kementerian Kesihatan yang berada di lokasi kejadian dan diserahkan kepada pihak polis untuk tindakan lanjut,” katanya dalam kenyataan hari ini.

Saifulbahri berkata terdahulu kesemua remaja terbabit yang terdiri daripada empat lelaki serta dua perempuan itu dipercayai melakukan aktiviti mendaki sebelum mandi di tasik berkenaan.


Tiada dam untuk wanita yang pakai pelitup muka ketika ihram

MAKKAH, 9 Jun – Wanita yang memakai pelitup muka ketika berada dalam ihram tidak perlu membayar dam, kata Pengarah Operasi Bimbingan Lembaga Tabung Haji (TH) Tengku Aziz Raja Abdullah.

Beliau berkata ia merupakan keputusan yang dicapai menerusi Muzakarah Haji Peringkat Kebangsaan ke-37 sempena musim haji tahun ini berikutan timbul beberapa persoalan mengenai pemakaian pelitup muka yang dikuatkuasakan oleh kerajaan Arab Saudi ketika ini.

Tengku Aziz berkata semasa wabak melanda, pemakaian pelitup muka yang diarahkan oleh pihak berkuasa bagi wanita adalah diharuskan dan tidak berdosa.

“Menutup muka dalam masa ihram mengikut hukum asalnya bagi lelaki tiada masalah dan tidak dikenakan dam, bagi wanita jika dia menutup muka maka akan dikenakan dam kerana ia larangan dalam ihram.

“Jadi timbul persoalan apabila musim wabak, sebagaimana yang kita putuskan dalam muzakarah haji iaitu sekiranya pelitup muka itu diarahkan oleh pemerintah dan terpaksa setiap orang mesti memakai pelitup muka kerana wabak maka ketika itu hukumnya akan jadi harus dan tidak dikenakan dam,” katanya.

Tengku Aziz berkata demikian ketika ditemui pemberita di bangunan penginapan dan pengurusan TH di Abraj Al Janadriah susulan timbul pendapat berbeza berkaitan larangan terkini kerajaan Arab Saudi yang mewajibkan pemakaian pelitup muka di kawasan terbuka dan tertutup.

Bagi memastikan semua jemaah haji memperoleh maklumat tepat berhubung perkara itu, pihaknya telah mengarahkan semua pembimbing yang bertugas di bawah TH memaklumkannya menerusi sesi kursus serta ceramah di tanah air dan Tanah Suci.

Dalam perkembangan lain, seramai 200 petugas mengadakan majlis tahlil dan bacaan Yasin malam tadi, bagi mendoakan agar urusan menyambut ketibaan 295 jemaah di Makkah, kira-kira 8 malam ini waktu Arab Saudi dipermudahkan.


UTeM terima dividen paling tinggi dalam sejarah

AYER KEROH 19 April – Universiti Teknikal Malaysia Melaka (UTeM) menerima penyerahan dividen berjumlah RM5 juta daripada UTeM Holdings Sdn. Bhd. (UHSB).

Penyerahan itu berlangsung pada Majlis Berbuka Puasa Bersama Canselor UTeM, Tun Seri Setia (Dr.) Mohd Ali Mohd Rustam di kampus induk universiti itu, di sini, baru-baru ini.

Hadir sama pada majlis itu Setiausaha Kerajaan Negeri, Datuk Wira Zaidi Johari, Pengerusi Lembaga Pengarah UTeM Datuk Seri Dr. Hasim Hasan selain Exco Pendidikan, Pengajian Tinggi dan Hal Ehwal Agama, Datuk Rahmad Mariman mewakili Ketua Menteri.

Naib Canselor UTeM, Prof. Ts. Dr. Massila Kamalrudin berkata, amaun dividen yang diserahkan oleh UHSB kepada UTeM adalah tertinggi dalam sejarah berbanding tahun sebelum ini.

“Satu kemajuan pada 2022 setelah bergelut selama beberapa tahun menerusi inisiatif perniagaan dan pemantapan strategik dilaksanakan, UHSB mula menzahirkan lonjakan pendapatan dengan meraih keuntungan besar.

“UTeM sentiasa menyokong segala bentuk kecekapan dan keberkesanan pengurusan dipamerkan kumpulan pengurusan serta kakitangan UHSB kerana ianya berkadar langsung selain boleh menambah sumber kewangan untuk Universiti,” katanya dalam kenyataan.

“UHSB pada masa akan datang akan terus bergerak proaktif dalam memfokuskan kejayaan projek-projek yang sedang dilaksanakan dengan jayanya di samping mengintai peluang-peluang penerokaan peluang perniagaan baharu yang berkaitan.

“Inisiatif ini adalah seiring dengan kepakaran yang dimiliki dan pada masa yang sama sedang berusaha menggunapakai tenaga serta kepakaran yang dimiliki oleh kakitangan akademik UTeM dalam keadaan menang menang,” katanya.


Tiga pelajar, dua penganggur didakwa berhimpun tanpa memakai pelitup muka

BATU PAHAT 14 Julai – Tiga pelajar dan dua penganggur mengaku tidak bersalah di Mahkamah Majistret, di sini hari ini atas pertuduhan melakukan aktiviti terlarang dengan menyertai perhimpunan tanpa memakai pelitup muka di Parit Raja, dua bulan lalu.

Muhammad Farhan Mhd Basri, Nur Muhamad Afif Norazam, Faizul Naim Ahmad, Muhamad Al Azim Abd Rasid dan Muhamad Hafizul Helmi Zailan, berumur antara 19 hingga 23 tahun itu, membuat pengakuan berkenaan ketika pertuduhan dibacakan secara berasingan di hadapan Majistret Mohd Syafiq Mustaza.

Mereka dituduh mengikut Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempat jangkitan) 2021, yang boleh dihukum di bawah Peraturan 17 (1) Peraturan sama.

Terdahulu, Timbalan Pendakwa Raya Hayatul Wirdah Mohd Yunos menawarkan jaminan RM6,000 seorang, namun peguam Mohd Fared Mohd Khalid yang mewakili kesemua tertuduh memohon jaminan dikurangkan atas alasan tiga daripada mereka masih belajar manakala dua lagi tidak bekerja.


KPM tidak berhasrat perkenal semula PPSMI

KUALA LUMPUR, 16 Julai- Kementerian Pendidikan (KPM) tidak berhasrat untuk memperkenalkan semula Pengajaran Sains dan Matematik dalam Bahasa Inggeris (PPSMI), kata Menteri Kanan Pendidikan Dr Radzi Jidin.

Beliau berkata demikian dalam jawapan bertulis kepada soalan William Leong Jee Keen (PH-Selayang) yang meminta Menteri Pendidikan menyatakan alasan untuk memperkenalkan semula PPSMI dan penambahbaikan yang akan dbuat untuk mengatasi kelemahan-kelemahan terdahulu.

Kepada soalan lain, Radzi berkata keputusan Jemaah Menteri sebelum ini berkenaan tiga muka surat pengenalan Jawi dalam sukatan buku teks Bahasa Melayu Tahun 4 Sekolah Jenis Kebangsaan (SJK) Cina  dan SJK Tamil adalah dikekalkan.

Jemaah Menteri juga memutuskan agar pengenalan tulisan Jawi dilaksanakan di SJK dan sekolah mubaligh bantuan kerajaan jika dipersetujui oleh Persatuan Ibu Bapa dan Guru (PIBG) serta murid, katanya.

Dalam jawapan bertulis kepada soalan Hannah Yeoh (PH-Segambut), Radzi berkata kementerian memperuntukkan RM57.88 juta untuk perolehan peralatan, bahan keselamatan dan kebersihan yang mencukupi bagi kegunaan sekolah dalam mengawal penularan COVID-19.


Pekerja pengurusan, penyeliaan di kawasan PKPB dibenar ke pejabat, tiga hari seminggu

KUALA LUMPUR 21 Okt. – Kementerian Perdagangan Antarabangsa dan Industri (MITI) bersetuju membenarkan maksimum 10 peratus pekerja di peringkat pengurusan dan penyeliaan di kawasan terlibat Perintah Kawalan Pergerakan Bersyarat (PKPB) untuk berada di pejabat yang dihadkan selama empat jam bermula 10 pagi hingga 2 petang berkuatkuasa esok.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata antara pekerja yang terlibat adalah dalam tugasan perakaunan, kewangan, pentadbiran, perundangan, perancangan dan teknologi maklumat dan komunikasi yang perlu bertugas di pejabat, tiga hari seminggu.

Dalam satu kenyataan hari ini, Mohamed Azmin berkata langkah itu dibuat berikutan keputusan Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin semalam, selain mengambil kira keperluan pihak industri yang memerlukan kehadiran sebilangan kecil pekerja peringkat pengurusan dan penyeliaan ke pejabat.

“Mengambil tanggungjawab bersama untuk melindungi kesihatan rakyat dan pekerja, MITI akan segera melaksanakan keputusan MKN supaya pihak industri memperkenalkan dasar Bekerja Dari Rumah (BDR) bagi kakitangan pengurusan dan penyeliaan sebagai langkah mengurangkan risiko jangkitan pandemik COVID-19 terutamanya di kawasan yang sedang menjalani PKPB,” katanya.

Menurut kenyataan itu, Kementerian Kesihatan turut berpandangan terdapat keperluan mendesak untuk memperketatkan prosedur operasi standard (SOP) dalam tempoh PKPB  bagi membendung penularan COVID-19 dengan mengehadkan pergerakan orang ramai terutamanya di Selangor dan Kuala Lumpur yang mempunyai penduduk yang padat dan antara hab perindustrian utama negara.

Mengulas selanjutnya, Mohamed Azmin berkata  syarikat-syarikat tidak perlu mengemukakan permohonan bagi tujuan ini dan hanya perlu mengeluarkan surat pelepasan perjalanan bagi setiap kakitangan yang dibenarkan bekerja sepanjang tempoh PKPB.

Beliau berkata berdasarkan sistem pangkalan data MITI – COVID-19 Intelligent Management System (CIMS), jumlah pekerja yang berdaftar dalam sektor pembuatan, perkhidmatan dan pembinaan di Sabah, Labuan, Kuala Lumpur, Selangor dan Putrajaya adalah seramai 3.1 juta orang.

“Mengikut maklum balas yang diterima daripada industri, daripada jumlah itu, seramai 776,135 orang pekerja atau 25 peratus adalah pekerja dalam bidang pengurusan dan penyeliaan. Kumpulan ini diwajibkan menjalani BDR bermula 22 Okt 2020 selaras dengan keputusan MKN,” katanya.

Mohamed Azmin berkata kerajaan akan terus bekerjasama dengan pihak swasta dan industri untuk mempertingkatkan pelaksanaan BDR sebagai norma baharu selari dengan kecanggihan teknologi terkini dan aplikasi atas talian.

Beliau juga berkata sebagai sebuah kerajaan yang prihatin dan bertanggungjawab, keseimbangan di antara perlindungan kesihatan awam dan kelangsungan aktiviti ekonomi adalah penting untuk dicapai.


Senarai sekolah tidak dapat dibuka akibat banjir dikemas kini setiap Rabu – Radzi

KLANG, 10 Jan – Senarai sekolah yang masih belum dibuka susulan terkesan akibat banjir akan dikemas kini setiap Rabu, bagi membolehkan sekolah terlibat memulakan pengoperasian bagi minggu seterusnya jika sudah bersedia, kata Menteri Kanan Pendidikan Datuk Dr Radzi Jidin.

“Setiap Rabu kita akan mengemas kini senarai tersebut, apabila sekolah itu keluar daripada senarai, maknanya pada Ahad atau Isnin (minggu seterusnya) boleh dibuka bergantung sama ada mereka berada dalam kumpulan A atau B.

“Namun pada masa sama, keadaan dan situasi banjir ini amat dinamik. Sesebuah sekolah itu boleh dibuka, tiba-tiba air naik dan itu secara automatik (sekolah ditutup)… dan tindakan awal akan diambil khususnya untuk maklumkan pada ibu bapa (berhubung penutupan sekolah),” katanya.

Beliau ditemui pemberita selepas meninjau Sekolah Kebangsaan (SK) Meru, Kapar hari ini sempena pengoperasian sekolah di Selangor bagi penggal ketiga, 2021/2022.

Dalam pada itu, beliau berkata empat juta pelajar sekolah rendah dan menengah seluruh negara memulakan sesi persekolahan bagi penggal ketiga, 2021/2022 melibatkan 1.2 juta pelajar daripada kumpulan A yang memulakan sesi persekolahan semalam manakala 2.8 juta pelajar membabitkan kumpulan B, hari ini.

Susulan lawatannya di SK Meru yang merupakan antara sekolah terjejas banjir baru-baru ini, Radzi berkata beliau meminta Jabatan Pendidikan Negeri dan PPD untuk melihat mana-mana fasiliti itu yang terkesan untuk memastikan perabot dan peralatan mencukupi.

Mengenai sistem pengurusan pertukaran dan penempatan guru (e-GTukar) baharu yang didakwa meletakkan pilihan pertukaran tempat terhad, Radzi berkata pihaknya akan sentiasa menambah baik sistem tersebut untuk membolehkan ia berada di tahap optimum di samping lebih memudahkan mereka terlibat.

“Kita akan sentiasa tambah baik sistem tersebut, sebagaimana sistem baharu yang mana kita akan terima pandangan dan akan kaji untuk melihat pendekatan yang boleh digunakan untuk pembaikan sistem tersebut.

“Kita ambil kira pandangan bila kata (guru) diberi pilihan tiga negeri (bagi pertukaran melibatkan negeri) maka mereka terpaksa pilih tiga negeri sedangkan mereka hanya ingin pindah satu negeri. Begitu juga melibatkan perpindahan melibatkan Pejabat Pendidikan Daerah (PPD) dan sebagainya,” kata beliau.

Beliau berkata bagi pertukaran antara negeri, walaupun hanya dinyatakan satu PPD bagi setiap negeri, sistem akan melihat PPD mana terdekat dengan PPD dipilih oleh pemohon.- BERNAMA


Lebih 22 juta dos vaksin COVID-19 diberikan setakat semalam

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 14,711,532 orang menerima suntikan dos pertama manakala 7,440,835 orang menerima dos kedua.

“Mengikut peratusan, 45 peratus daripada populasi negara telah mendapat dos pertama, manakala 22.8 peratus sudah melengkapkan suntikan vaksin COVID-19 mereka,” katanya.

Sementara itu, vaksinasi harian pula mencatatkan sebanyak 483,368 dos diberikan semalam dengan 240,394 adalah pemberian dos pertama manakala 242,974 lagi adalah dos kedua.


Buli: Sekolah digesa tangani secara drastik

NILAI, 16 Mei – Ibu bapa kepada pelajar mangsa buli di sebuah sekolah agama berasrama penuh di sini, menggesa pihak pentadbiran sekolah mengambil tindakan drastik dalam menangani isu tersebut yang semakin menjadi-jadi.

Bapa kepada seorang mangsa Ahmad Fauzi Md Sood, 50, berkata tindakan buli dalam kalangan pelajar sekolah tersebut yang dianggap ‘normal’, seharusnya dihentikan segera oleh pihak sekolah.

“Kejadian buli yang menimpa anak saya berlaku dua hari lepas, iaitu pada pukul 11 malam di bilik asrama lelaki apabila pelajar tingkatan empat telah membuli secara kekerasan terhadap pelajar tingkatan dua.

“Pihak sekolah tidak memaklumkan terus masalah itu kepada ibu bapa, sebaliknya saya tahu daripada anak saya sendiri,” katanya dalam sidang media di sini, hari ini.

Ahmad Fauzi berkata anak lelakinya itu cedera pada bahagian kaki setelah dilibas menggunakan penyapu, batang besi dan kayu mimbar oleh dua pelajar tingkatan empat.

Seorang lagi bapa pelajar mangsa buli, Nur Azmi Mohd Nor, 44, berkata pihak sekolah seolah-olah tidak peka dan sensitif dengan isu tersebut apabila cuba menyelesaikannya secara tertutup tanpa berbincang secara terbuka dengan ibu bapa.

“Setakat ini, tujuh laporan telah dibuat oleh ibu bapa pelajar yang terlibat dengan kejadian buli dan kesemua mangsa merupakan pelajar lelaki,” katanya sambil mengakui anaknya turut mengalami semput dan trauma akibat kejadian itu.

Semalam media melaporkan, Ketua Polis Daerah Nilai Supt Mohd Fazley Ab Rahman berkata pihaknya menerima tiga laporan daripada pelajar tingkatan dua di sebuah sekolah menengah agama berasrama penuh di sini, mendakwa dipukul senior mereka sehingga cedera.


Program i-Sinar diperluaskan kepada semua ahli KWSP

Menteri Kewangan, Tengku Datuk Seri Zafrul Abdul Aziz berkata tidak kira sama ada pencarum telah hilang pekerjaan atau terkurang pendapatan tahun ini, mereka layak untuk membuat pengeluaran daripada Akaun 1.

“Tanpa mengira sama ada ahli tersebut merupakan pekerja di sektor formal atau bekerja sendiri, tanpa mengira ahli aktif mencarum atau tidak.

“Selagi terjejas pendapatan dengan ketara bolehlah mengeluarkan simpanan daripada Akaun 1 KWSP,” katanya ketika menggulung perbahasan Rang Undang-undang Perbekalan 2021 di Dewan Rakyat, hari ini.

Beliau berkata pencarum hanya perlu hadir ke cawangan KWSP dengan membawa bukti kehilangan pekerjaan, notis atau cuti tanpa gaji, potongan gaji serta elaun atau kerja lebih masa, mahupun pengurangan pendapatan sekiranya bekerja sendiri atau boleh memohon secara dalam talian.

Tengku Zafrul berkata kerajaan terus peka dan mendengar semua rungutan ahli dan cetusan pendapat daripada kalangan Ahli Parlimen mengenai syarat yang terlalu ketat.

Setiap langkah melibatkan pengeluaran KWSP perlu dilakukan dengan penuh tanggungjawab kerana amanah yang dipikul adalah untuk semua ahli, baik mereka yang mahu mengeluarkan dan juga bagi ahli yang tidak mahu, katanya.

Beliau berkata akhirnya, adalah tanggungjawab kerajaan untuk mencari titik keseimbangan di antara keperluan pengeluaran hari ini dengan keselamatan persaraan untuk hari esok.

“Majoriti caruman KWSP akan dilaburkan ke dalam instrumen pelaburan jangka panjang dan bukan dalam bentuk tunai. Oleh sebab itu, setiap pengeluaran luar jangka seperti ini memerlukan perincian dan pertimbangan yang rapi.

“Segala isu berkaitan Akaun 1 KWSP berbalik kepada mencari satu titik keseimbangan di antara pengeluaran untuk kelangsungan hidup hari ini dan menjamin kesejahteraan persaraan masa hadapan,” katanya.

Program i-Sinar sebelum ini hanya membenarkan pengeluaran oleh kira-kira dua juta pencarum dengan had maksimum pengeluaran RM9,000, bergantung kepada baki caruman di dalam Akaun 1.


Polis Perlis patahkan sindiket penipuan pendaftaran kad prabayar tidak sah

Ketua Polis Perlis Datuk Surina Saad berkata kesemua mereka yang juga warga tempatan berumur lingkungan 19 hingga 35 tahun itu diberkas ketika sedang asyik menggunakan peralatan komputer serta mesin di sebuah premis di sekitar Taman Cahaya pada 5.40 petang.

“Suspek juga didapati menggunakan data peribadi warga tempatan dan asing yang dibekalkan sindiket lain bagi mengaktifkan kad prabayar berkenaan,” katanya pada sidang media di Ibu Pejabat Polis Kontinjen (IPK) Perlis hari ini.

Surina berkata suspek terlibat juga dikesan bertindak menjual kad prabayar yang telah diaktifkan itu kepada sindiket yang menjalankan aktiviti jenayah komersial.

Beliau berkata polis merampas peralatan seperti 15 monitor, 14 unit pemprosesan komputer, papan kekunci (13), pemacu kilat (1), sim card multiplexer (51), kad sim (3,084), modem (1) dan tetikus (13) dengan nilai keseluruhan bernilai RM130,000.

“Tujuh suspek berkenaan didapati tidak mempunyai kesalahan jenayah lampau dan kesemua mereka ditahan reman selama tiga hari bermula 23 hingga 25 Jun,” katanya.

Surina berkata kes tersebut disiasat di bawah Seksyen 420 Kanun Keseksaan kerana menipu dan Seksyen 239 Akta Komunikasi dan Multimedia kerana memiliki kelengkapan peranti tiada standard.


Kerajaan bakal tampung subsidi minyak, minyak masak sehingga RM8 bilion tahun ini- Tengku ZafruL

KUALA LUMPUR 12 Jun – Kerajaan bakal menampung subsidi minyak dan minyak masak sehingga RM8 bilion, iaitu RM4.22 bilion lebih tinggi daripada RM3.78 bilion yang diperuntukkan bagi tahun ini.

Menteri Kewangan Tengku Datuk Seri Zafrul Tengku Abdul Aziz berkata kerajaan, telah membelanjakan sebanyak RM6.32 bilion bagi subsidi minyak dan minyak masak pada 2019 dan RM2.16 bilion pada 2020.

Tengku Zafrul berkata, susulan peningkatan harga komoditi di peringkat global, subsidi kerajaan bagi produk petroleum petrol RON95, diesel dan liquified petroleum gas (LPG) serta minyak masak bersubsidi dijangka meningkat dengan mendadak.

“Kerajaan bersedia menanggung perbelanjaan subsidi yang lebih tinggi ini bagi memelihara kesejahteraan rakyat dan kelangsungan perniagaan, terutamanya peniaga-peniaga kecil,” katanya dalam satu kenyataan hari ini.

Beliau berkata kerajaan akan terus membantu rakyat melalui pelbagai langkah termasuk meneruskan subsidi minyak dan minyak masak dalam membantu mengurangkan kesan kenaikan harga komoditi di peringkat global ke atas kos sara hidup rakyat.

Menurutnya, kerajaan tetap meneruskan dasar pengekalan harga bagi barang-barang runcit iaitu RM2.05 per liter bagi Petrol RON95 yang telah dikekalkan sejak 10 Februari, dan RM2.15 per liter bagi Diesel sejak 10 Februari.

Manakala harga gas petroleum cecair LPG dikekalkan pada RM1.90 sekilogram sejak Jun 2015, dan minyak masak bersubsidi pula bernilai RM2.50 pek sekilogram semenjak 1997,” katanya.

Beliau menambah pelbagai langkah Belanjawan dan inisiatif yang ditambah baik melalui PERMAI, PEMERKASA dan PEMERKASA Tambahan akan terus disalurkan sekurang-kurangnya sehingga Disember 2021.


Makan di restoran dibenarkan bagi individu lengkap dua dos vaksin

KUALA LUMPUR 8 Ogos – Orang ramai yang sudah lengkap dua dos  vaksinasi di negeri yang memasuki fasa kedua Pelan Pemulihan Negara (PPN) kini dibenarkan untuk makan di kedai dan restoran.

Perdana Menteri Tan Sri Muhyiddin Yassin berkata, mereka hanya perlu menunjukkan sijil digital vaksinasi dengan syarat perlu melepasi 14 hari selepas menerima dos kedua untuk vaksin dua dos dan selepas 28 hari bagi vaksin satu dos.

“Kebenaran itu turut diberikan kepada kafe dan club house,” katanya dalam pengumuman khas kemudahan individu lengkap dua dos vaksin hari ini.

Bagaimanapun, beliau menggalakkan setiap kedai dan restoran supaya menyediakan meja makan di luar premis yang mempunyai pengudaraan yang baik bagi mengurangkan risiko jangkitan.


Tun Mohd Ali titip pesanan buat graduan PMM

MERLIMAU 6 Feb – Terus tingkatkan keupayaan pengetahuan yang inovatif dan bersikap positif untuk menjadi modal insan minda kelas pertama, itu pesanan Yang di-Pertua Negeri Tun Seri Setia (Dr) Mohd Ali Mohd Rustam kepada graduan Politeknik Merlimau Melaka (PMM).

Beliau berkata, graduan perlu terus berpegang kepada prinsip berani kehadapan dan yakin pada diri, selain optimis menyahut cabaran dalam memberi sumbangan serta berbakti kepada masyarakat dan juga anak bangsa.

“Gunalah peluang yang ada di depan mata untuk melakukan anjakan paradigma dalam diri seperti mendapatkan pengiktirafan sumbangan kepakaran supaya bangsa kita dihormati dan disanjung sekaligus berjaya menduduki persada terulung di peringkat global,” katanya.

Pada sidang pertama, hari ini, seramai 280 graduan iaitu penerima Diploma Kejuruteraan Awam termasuk 108 penerima Diploma Kejuruteraan Diploma Seni Bina menerima skrol yang disampaikan oleh Tun Mohd Ali.

Hadir sama pada istiadat yang berlangsung di Dewan Platinum PMM, Ketua Pengarah Jabatan Pendidikan Politeknik Dan Kolej Komuniti, Ts Zainab Ahmad dan Pengarahnya Mohd Hatta Zainal.

Konvokesyen kali ini membabitkan seramai 2, 936 graduan peringkat diploma dan terbahagi kepada 11 sidang yang akan berakhir pada Khamis ini.


Pembangunan Kinta Riverwalk tidak akan jadi projek ‘gajah putih’ – Exco

IPOH, 16 Jan – Kerajaan Perak memberi jaminan pembangunan semula produk pelancongan di Kinta Riverwalk di sini, tidak akan menjadi projek ‘gajah putih’.

Pengerusi Jawatankuasa Perumahan, Kerajaan Tempatan dan Pelancongan negeri Datuk Nolee Ashilin Mohammed Radzi berkata pengendalian pembangunan itu, akan diserahkan kepada hanya satu agensi iaitu Majlis Bandaraya Ipoh (MBI) berbanding beberapa pihak sebelum ini.

“Kita mengharapkan strategi satu agensi untuk mengawal selia pembangunan terbabit akan membawa kepada pembangunan yang lebih bersepadu, bagi memastikan produk pelancongan di sini dapat dikekalkan dan dipertingkatkan lagi dari semasa ke semasa.

“Ini kerana dahulu kita mempunyai pelbagai pihak yang membangunkan kawasan ini, jadi mungkin kerana itu ia tidak sekata dan tidak boleh diuruskan sebaik mungkin,” katanya pada sidang media selepas menyempurnakan prapelancaran pembukaan semula Kinta Riverwalk, yang turut dihadiri Datuk Bandar Ipoh Datuk Rumaizi Baharin di sini malam tadi.

Mengulas lanjut, Nolee Ashilin berkata pembangunan Kinta Riverwalk itu adalah kesinambungan daripada Jejak Warisan Ipoh yang dibangunkan sebelum ini, bagi mewujudkan tarikan pelancongan di pusat bandar raya yang dikenali sebagai Segi Tiga Pelancongan Bandar Raya Ipoh.

“Pembangunan ini akan menjadi pelengkap kepada perancangan Kawasan Pelancongan Pekan Lama seperti digariskan dalam Rancangan Kawasan Khas (RKK) dan ‘Ipoh Walkable City’ serta Rancangan Tempatan Ipoh 2035,” katanya. – BERNAMA


Harimau baham ayam hutan bukan di Bukit Rambai – PERHILITAN

BANDAR MELAKA 13 Sept – Rakaman seekor harimau kumbang membaham seekor ayam hutan yang tular dalam Facebook disahkan bukan berlaku di negeri ini.

Jabatan Perlindungan Hidupan Liar dan Taman Negara (PERHILITAN) Melaka hari ini menafikan rakaman klip video itu kononnya berlaku di Kampung Seberang Gajah, Bukit Rambai, Tanjung Kling di sini.

Pengarahnya, Mohd Firrdhaus Mahmood menjelaskan, pegawai jabatan itu sudah berkomunikasi dengan pemilik akaun Facebook yang menggunakan nama ‘Serama Bob Melaka’ bagi mendapatkan penjelasan mengenainya.

Pemilik akaun itu menjelaskan, dia hanya memanjangkan hantaran seorang kawan di tamannya dan meminta orang ramai supaya berhati-hati jika menangkap ayam hutan di kawasan itu, katanya.

Beliau menegaskan, beberapa pegawai PERHILITAN sudah menjalankan siasatan di lokasi dinyatakan dalam klip video itu dan mendapati ia tidak sama seperti yang ada dalam rakaman berkenaan.

Beliau mengulas rakaman seekor harimau kumbang menyerang dan membaham seekor ayam hutan yang diikat dalam semak, dipercayai dijadikan denak untuk menarik perhatian ayam hutan yang lain supaya menghampirinya sebelum terkena racik.

Hantaran itu mendakwa ia berlaku di kampung berkenaan dan sesiapa yang memerangkap ayam hutan diminta berhati-hati bagi mengelak diserang haiwan ganas itu.

Mohd Firrdhaus menjelaskan, aktiviti memburu ayam hutan atau nama saintifiknya ‘Gallus gallus’dibenarkan dengan syarat memiliki lesen memburu yang sah, selain membayar permit khas RM10 bagi seekor haiwan liar itu.

“Musim berburu ayam hutan mulai 1 Mei hingga 31 Ogos setiap tahun dan masa untuk memburu dari jam 7 pagi hingga 7 malam sahaja.

“Aktiviti ini tidak boleh dilakukan di kawasan larangan memburu dan mereka yang melakukan kesalahan boleh didakwa mengikut Akta Pemuliharaan Hidupan Liar 2010 (Akta 716).


Pegawai Syariah perlu hayati semangat ‘Keluarga Malaysia’ –  Ismail Sabri

Ismail Sabri berkata, walaupun mahkamah syariah di Malaysia mempunyai bidang kuasa yang eksklusif dan tersendiri di setiap negeri, namun ia bukan penghalang bagi institusi tersebut bergerak secara bersama atas semangat ‘Keluarga Malaysia.’

“Keluarga Malaysia akan saling bertolak ansur, menggalakkan persefahaman, bekerjasama untuk kebaikan, mengelakkan konflik yang merosakkan dan memfokus kepada persamaan matlamat,” katanya ketika merasmikan Persidangan Kehakiman Syariah Antarabangsa 2021 (PKA 2021) secara rakaman video di sini hari ini.

Ismail Sabri juga mahu hakim syarie dan pegawai syariah negara ini mengamalkan sikap integriti yang tinggi dan sentiasa dalam keadaan tenang dalam membuat sesuatu keputusan atau melaksanakan tugas dan tanggungjawab mereka.

Perdana menteri berkata mereka juga perlu merapatkan saf dan bersama-sama dengan kepimpinan semasa dalam mencapai usaha memartabatkan sistem Kehakiman Syariah di negara ini.

“Sifat kebersamaan dan nilai musyawarah inilah merupakan tunjang bagi prinsip kekeluargaan yang saya hasratkan dan bersama-samalah untuk kita menzahirkannya di dalam Institusi Kehakiman dan Perundangan Syariah,” katanya.

Ini termasuk memanfaatkan teknologi komunikasi jarak jauh dalam penyampaian perkhidmatan di mahkamah syariah selaras dengan situasi semasa negara berada dalam fasa pemulihan akibat penularan pandemik COVID-19, katanya.

PKA 2021 dianjurkan Jabatan Kehakiman Syariah Malaysia (JKSM) dengan kerjasama Kerajaan Negeri Melaka, Yayasan Taqwa Wilayah Persekutuan (Majlis Agama Islam Wilayah Persekutuan), Majlis Agama Islam Melaka (MAIM) dan Mahkamah Syariah Negeri Melaka.

Peserta persidangan termasuk pegawai syariah seluruh Malaysia dan jemputan luar negara melibatkan Singapura, Palestin, Brunei, Indonesia, Maldives, Papua New Guinea, Australia,Yaman dan Qatar.


Tutup PPV mega kerana kos sewa tinggi – Khairy

PONTIAN, 6 Mac – Keputusan Kementerian Kesihatan (KKM) untuk menutup semua Pusat Pemberian Vaksin (PPV) Mega mulai 16 Mac ini memandangkan penyewaan lokasi pusat itu membabitkan kos yang tinggi.

Menterinya Khairy Jamaluddin berkata pihaknya mendapati bahawa penyewaan lokasi PPV Mega tidak lagi ‘cost-effective’ memandangkan ia melibatkan dewan-dewan persidangan yang besar.

“Apabila kita menyewa dewan persidangan ini kita perlu bayar, bukannya percuma jadi kita dah guna sepenuhnya. Sekarang ini, tidak ada keperluan lagi untuk kita kekalkan PPV Integrasi ataupun PPV Mega.

“Selepas ini, hanya memadai untuk kita buat sediakan yang lebih kecil contohnya di klinik swasta dan klinik kesihatan,” katanya kepada pemberita selepas melawat Klinik Kesihatan Serkat, Kukup dekat sini hari ini.

“Di Johor sahaja lebih 70 peratus dah dapat dos penggalak dan bagi Program Imunisasi COVID-19 Kebangsaan Kanak-kanak (PICKids) pula, boleh dibuat di peringkat sekolah iaitu PPV sekolah,” katanya.

Semalam, Ketua Pengarah Kesihatan Tan Sri Dr Noor Hisham Abdullah dilaporkan berkata semua PPV Mega akan ditutup bermula 16 Mac ini.

Dr Noor Hisham turut berkata sehingga tarikh tersebut, vaksinasi COVID-19 secara jumpa terus masih dibuka di PPV Axiata Arena Bukit Jalil dan PPV Pusat Dagangan Dunia Kuala Lumpur (WTCKL). – BERNAMA


MUFC tamat ‘graduasi’

SELEPAS dua minggu berkampung di Paya Rumput, Kelab Bolasepak Melaka United (MUFC) akhirnya selesai menjalani kem latihan berpusat secara kuarantin menggunakan model gelembung sukan (camp based training), hari ini.

Jelasnya, fokus utama latihan yang disusun ialah mendapatkan keserasian pemain baharu dan sedia ada, selain mempersiapkan pasukan menghadapi baki saingan Liga Super yang akan disambung semula 24 April depan.

“Kami mengucapkan terima kasih kepada pihak Kenteam Sdn Bhd dan MUFC yang telah menjayakan pogram kali ini kerana ia sangat penting bagi memberi keserasian dan meningkatkan kayakinan pemain dalam mendepani cabaran perlawanan pada masa akan datang,” katanya kepada Melaka Hari Ini.

Mengulas lanjut, Muhammad Akram berkata, memandangkan pasukan masih mempunyai masa sebelum sepak mula Liga Super bersambung, pihaknya bercadang untuk mengadakan kem latihan berpusat Fasa 2 di lokasi yang sama yang mana tarikhnya akan diputuskan dalam masa terdekat.

“Kita sedang dalam perancangan untuk menyusun satu lagi kem latihan berpusat 2.0 kerana berpuas hati dengan program yang diadakan sebelum ini demi mempersiapkan pasukan menghadapi pusingan kedua liga nanti.

“Saya amat berharap segala usaha dan keringat yang ditunjukkan pasukan sepanjang tempoh ini akan membuahkan hasil dan membantu pasukan dalam baki perlawanan musim ini,” katanya lagi.


Surat MITI tidak diterima di SJR 18 hingga 21 Julai – KPN

KUALA LUMPUR 18 Julai – Polis Diraja Malaysia tidak menerima dokumen Kementerian Perdagangan Antarabangsa dan Industri (MITI), sebagai kelulusan pergerakan yang sah bagi tempoh empat hari mulai hari ini hingga 21 Julai ini, untuk pergerakan rentas negeri.

Ketua Polis Negara Datuk Seri Acryl Sani Abdullah Sani berkata, ini susulan pihaknya mengesan peningkatan bilangan kenderaan di lebuh raya untuk tempoh dua hari, kebelakangan ini.

“Semua sekatan jalan raya (SJR) di sempadan negeri diarahkan untuk meningkatkan penguatkuasaan, dan tidak menerima dokumen MITI sebagai kelulusan pergerakan yang sah.

“Ini bagi mengelakkan pihak tidak bertanggungjawab, daripada menyalahgunakan surat kebenaran MITI sebagai kelulusan merentas negeri, untuk sambutan Hari Raya Aidiladha,” katanya dalam kenyataan malam tadi.

Jelasnya lagi, mana-mana pihak yang didapati melanggar larangan ini, akan dikenakan tindakan tegas tanpa kompromi dan masyarakat turut dinasihatkan untuk bersama memainkan peranan dalam melandaikan lengkuk jangkitan wabak COVID-19.


Dua lelaki maut dirempuh lori ketika sedang tukar tayar

SHAH ALAM, 3 Jun – Dua lelaki maut termasuk seorang penyelia Kementerian Kesihatan yang bertugas di Seremban, Negeri Sembilan selepas dilanggar sebuah lori dalam kemalangan di Kilometer 11.5 Jalan Kuala Selangor-Kuala Lumpur sekitar 4 petang semalam.

Ketua Polis Daerah Kuala Selangor Supt Ramli Kasa berkata siasatan awal mendapati kemalangan dipercayai berlaku apabila pemandu lori yang menghala ke Kuala Lumpur itu melihat orang ramai termasuk dua mangsa tersebut berada di bahu jalan kerana terdapat sebuah kereta pancit.

“Susulan itu pemandu lori berkenaan telah cuba mengelak daripada melanggar mereka dengan melorongkan lorinya ke lorong kanan jalan namun dalam keadaan titik buta, dia tidak menyedari sebuah kereta Mercedez datang dari arah belakang.

“Seterusnya pemandu lori itu cuba untuk mengelak kereta tersebut lalu melanggar kedua-dua mangsa yang berada di bahu jalan itu. Akibat daripada perlanggaran itu, mangsa yang berusia 55 dan 40 tahun berkenaan mengalami kecederaan parah dan disahkan meninggal dunia di tempat kejadian,” katanya dalam kenyataan hari ini.

Ramli berkata kedua-dua mangsa telah dibawa ke Hospital Tanjung Karang untuk bedah siasat dan siasatan dijalankan mengikut Seksyen 41(1) Akta Pengangkutan Jalan 1987. – BERNAMA


Rang Undang-undang Racun (Pindaan) 2022 dibentang di Parlimen

KUALA LUMPUR, 14 Mac – Rang Undang-Undang (RUU) Racun (Pindaan) 2022, yang antara lain bagi memberi fleksibiliti dalam pengendalian racun dengan membenarkan penggunaan dokumen dalam bentuk elektronik, dibentang untuk bacaan kali pertama di Dewan Rakyat hari ini.

RUU bagi meminda Akta Racun 1952 (Akta 366) itu juga bertujuan meningkatkan beberapa penalti dalam Akta 366 berhubung dengan penggunaan racun dan bahan psikotropik.

RUU berkenaan juga antara lain memasukkan seksyen baharu iaitu Seksyen 32A yang menyatakan apa-apa kesalahan di bawah akta itu boleh dikompaun.

Timbalan Menteri Kesihatan Datuk Dr Noor Azmi Ghazali ketika membentangkan RUU berkenaan hari ini berkata bacaan kali kedua akan dibuat pada persidangan ini.

Sebelum ini, RUU Racun (Pindaan) 2019 ditarik balik daripada dibentangkan di Dewan Rakyat pada 5 Nov 2020, setelah dibentang untuk bacaan kali pertama pada 25 Nov 2019, bertujuan diteliti semula dan diperkemaskan bagi faedah semua pihak.- BERNAMA


Ayam, telur, sawi turun harga esok – KPDNHEP

BUKIT MERTAJAM, 31 Dis – Ayam, telur ayam, sawi dan kacang panjang akan mengalami penurunan harga di seluruh negara bermula esok, dalam usaha membantu rakyat mendapatkan barangan keperluan pada harga munasabah.

Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata keempat-empat barangan itu terlibat dalam pelarasan harga semula sebagai langkah untuk menstabilkan harga barangan.

“Empat harga barang baharu berkenaan adalah di bawah Skim Harga Maksimum Keluarga Malaysia (SHMKM) yang terlibat dalam pelarasan harga semula dan pelarasan dibuat dengan mengambil kira situasi serta lokaliti sehingga 4 Feb nanti.

“Antara contoh penurunan bermula esok adalah harga ayam iaitu dari RM9.30 kepada RM9.10. Sama juga seperti tiga lagi barang keperluan makanan termasuk dua jenis sayur-sayuran berkenaan, turun lima hingga 10 peratus,” katanya selepas program ‘walkabout’ operasi Back To School (BTS) dan SHMMP di Pasaraya Mydin di sini, hari ini.

Sementara itu katanya menerusi SHMKM pihaknya telah membuat pemeriksaan ke atas 25,897 premis perniagaan di seluruh negara dan daripada jumlah itu pihaknya mengesa 85 kes pelbagai kesalahan perniagaan yang membabitkan nilai kompaun RM20,000, setakat semalam.

Beliau berkata kompaun itu antaranya membabitkan kesalahan berkaitan tindakan menjual barangan keperluan melebihi harga maksimum ditetapkan serta tidak meletakkan tanda harga.

Sementara itu merujuk kepada BTS Azman berkata operasi itu bertujuan memastikan peniaga tidak menaikkan harga barang keperluan sekolah sewenang-wenangnya, dan mematuhi peraturan kawalan harga ditetapkan.

“Operasi ini dilaksanakan bermula 13 Dis lepas hingga 20 Mac tahun depan membabitkan sembilan jenis barangan keperluan sekolah, yang terdiri daripada pakaian sekolah, beg sekolah, kasut sekolah dan peralatan pembelajaran. Setakat ini kami telah periksa 437 premis membabitkan 1,858 jumlah barangan,” katanya. – BERNAMA


MBMB sedia 19 program sempena ulang tahun ke-19, kembalikan aura ‘Bandaraya Berselawat’

AYER KEROH 24 Mac – Majlis Bandaraya Melaka Bersejarah (MBMB) bakal menganjurkan 19 program bersempena ulang tahun ke-19 yang akan disambut pada 15 April depan.

Datuk Bandar MBMB Datuk Zainal Abu berkata, kesemua program itu dirangka mengikut kesesuaian keadaan semasa memandangkan negara sudah beralih ke fasa endemik bermula 1 April.

Menariknya, Zainal berkata, memandangkan ulang tahun ke-19 kali ini jatuh pada bulan Ramadan, pihaknya juga bakal mengembalikan semula program Bandaraya Berselawat dengan menampilkan selebriti Alif Satar.

“Program Bandaraya Berselawat ini kita pernah adakan kira-kira 10 tahun lalu yang mana pada ketika itu ia mampu menarik kehadiran seramai 10,000 warga bandaraya.

“Jadi untuk kali ini, kalau boleh kita sasarkan jumlah kehadiran lebih daripada itu, cuma kita perlu lihat dari sudut prosedur operasi standard (SOP) yang ditetapkan sepanjang peralihan fasa endemik itu nanti,” katanya.

Beliau berkata demikian dalam sidang media selepas Majlis Apresiasi MBMB 2022 di Dewan Taming Sari MBMB, hari ini yang turut dihadiri Timbalan Pengarah Pendidikan Melaka Karim Tumin dan Pengerusi Kelab Pengamal Media Melaka (PENDIKA) Amir Mamat.

Menurut Zainal, pihaknya juga turut merangka pelbagai program keagamaan dan kebajikan bersempena ulang tahun ke-19 MBMB antaranya ceramah perdana, majlis bacaan Yasin Konsert Nur Najah MBMB dan program ziarah kasih anak yatim.

Selain itu, katanya, program tahunan Bandaraya Penyayang iaitu menyantuni asnaf dan golongan tidak bernasib baik di 12 Dewan Undangan Negeri (DUN) di bawah pentadbiran MBMB akan turut diadakan.

“Pada masa sama, kita juga bakal menganjurkan program sukan iaitu MBMB Virtual Active Run dan MBMB e-Sport Battle Championship 2022 bagi menarik penyertaan belia dan anak muda,” katanya.


SPR panjangkan tempoh pengundian PRU15 selama sejam

KUALA LUMPUR, 4 Oktober – Suruhanjaya Pilihan Raya (SPR) memanjangkan tempoh pengundian bagi Pilihan Raya Ke-15 (PRU15) selama sejam berbanding pilihan raya umum sebelum ini iaitu 8 pagi hingga 5 petang.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar memaklumkan masa pengundian bagi Semenanjung Malaysia akan bermula 8 pagi hingga 6 petang manakala bagi Sabah dan Sarawak bermula 7.30 pagi hingga 5.30 petang.

“Pemanjangan tempoh masa ini dapat memberi masa yang mencukupi kepada pemilih untuk membuang undi,” katanya dalam jawapan bertulis yang disiarkan di laman web Parlimen hari ini.

Beliau menjawab soalan Datuk Seri Mukhriz Mahathir (Pejuang-Jerlun) mengenai langkah penambahbaikan SPR untuk memastikan peratusan keluar mengundi yang tinggi serta menjamin ketelusan proses mengundi pada PRU15 dan seterusnya.

Menurutnya SPR turut menambah jumlah pusat mengundi dan saluran sedia ada bagi mengelak  kesesakan di pusat-pusat mengundi, susulan pelaksanaan undi 18 tahun dan pendaftaran pengundi secara automatik.


Neelofa, suami dan ahli keluarga dikompaun RM60,000

KUALA LUMPUR 27 April – Selebriti terkenal, Neelofa dan suami serta ahli keluarga dikenakan kompaun berjumlah RM60,000 selepas didapati ingkar prosedur operasi standard (SOP) Perintah Kawalan Pergerakan Bersyarat (PKPB).

Ketua Polis Daerah Dang Wangi, Asisten Komisioner Mohamad Zainal Abdullah berkata, kertas siasatan kes terbabit telah dikembalikan dari Pejabat Peguam Negara, Putrajaya semalam dengan keputusan mengenakan kompaun.

Menurutnya, tindakan terhadap Noor Neelofa Mohd Noor dan suami, Muhammad Haris Mohd Ismail atau lebih dikenali PU Riz diambil di bawah Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat) (No. 4) 2021.

“Noor Neelofa dikenakan kompaun sebanyak RM20,000 (tiada diskaun dibenarkan) bagi dua kesalahan iaitu selaku penganjur telah gagal mematuhi arahan Ketua Pengarah Kesihatan mengenai pematuhan SOP Penganjuran Majlis Sosial PKPB apabila gagal memastikan wujud penjarakan fizikal sekurang-kurangnya satu meter sewaktu majlis akad nikah berlangsung.

“Kedua, melanggar kebenaran untuk tujuan merentas negeri yang diberikan oleh pegawai diberi kuasa di bawah subperaturan 4(2)(d) Peraturan-Peraturan yang sama, memandangkan ada antara aktiviti itu berada di luar skop kebenaran yang diberikan oleh pihak polis,” katanya dalam satu kenyataan hari ini.

Manakala bagi suami Neelofa pula, Muhammad Haris dikenakan kompaun sebanyak RM10,000 (tiada diskaun dibenarkan) kerana melanggar kebenaran untuk tujuan merentas negeri yang diberikan oleh pegawai diberi kuasa di bawah subperaturan 4 (2)(d) Peraturan-Peraturan yang sama, memandangkan ada antara aktiviti itu berada di luar skop kebenaran yang diberikan oleh pihak polis.

“Kesemua ahli keluarga Neelofa iaitu seramai 20 orang turut dikenakan kompaun sebanyak RM1,500 seorang yang berjumlah RM30,000 kerana gagal memastikan wujud penjarakan fizikal sekurang-kurangnya satu meter sewaktu majlis akad nikah berlangsung.

Tambah beliau, orang ramai sehubungan itu dinasihati supaya terus mematuhi Perintah
Kawalan Pergerakan Bersyarat (PKPB) dan kegagalan mematuhi perintah itu membolehkan tindakan diambil di bawah peruntukan undang-undang yang masih berkuatkuasa.

Neelofa, 32, dan PU Riz, 26, melangsungkan perkahwinan dalam sebuah majlis tertutup yang diadakan di Hotel Grand Hyatt, Kuala Lumpur pada 27 Mac lalu.

Majlis pernikahan itu kemudian dikatakan tidak mengikut SOP Majlis Keselamatan Negara (MKN) selepas tular beberapa keping gambar yang menunjukkan tiada penjarakan fizikal dalam kalangan tetamu yang hadir.


Elak strok haba, Melaka sambut baik cadangan lanjut cuti sekolah – Exco

AYER KEROH 29 April – Saranan melanjutkan cuti persekolahan susulan cuaca panas melampau sedang melanda negara ketika ini dianggap wajar bagi mengelakkan sebarang kejadian tidak diingini menimpa murid atau pelajar.

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, pihaknya menyerahkan kepada Jabatan Pendidikan Negeri Melaka sama ada mahu melaksanakan cadangan terbabit atau sebaliknya.

“Namun suka untuk saya sarankan kepada semua murid minum air masak yang mencukupi dan kurangkan aktiviti luar pada ketika ini,” katanya ketika ditemui selepas menghadiri Majlis Rumah Terbuka kerajaan Negeri Melaka di Pusat Dagangan Antarabangsa Melaka (MITC), di sini, hari ini.

Majlis tersebut turut dihadiri Yang di-Pertua Negeri, Tun Seri Setia Mohd Ali Mohd Rustam, Ketua Menteri Datuk Seri Ab Rauf Yusoh serta barisan Exco dan Ahli Dewan Undangan Negeri (Adun) Kerajaan Negeri.

Mengulas lanjut, Rahmad berkata pihaknya telah menetapkan semua aktiviti luar bilik darjah ditangguhkan ketika ini sehingga cuaca kembali pulih seperti biasa.

“Bagi kawasan yang mempunyai Indeks Pencemaran Udara (IPU) kurang daripada 100, ia terserah kepada pihak sekolah untuk mengadakan kegiatan luar bilik darjah.

“Namun saya sarankan untuk membuat aktiviti di sebelah pagi sahaja dan saya harap perkara seperti strok haba dapat dielakkan dalam situasi ketika ini,” katanya.


Kempen Stay Safe & Win SSPN-I 2021, tawar hadiah hampir RM240,000

KUALA LUMPUR 12 Jun – Perbadanan Tabung Pendidikan Tinggi Nasional (PTPTN) menawarkan pelbagai hadiah bernilai hampir RM240,000 untuk 39 pemenang menerusi Kempen Stay Safe & Win SSPN-i 2021 yang dilancar hari ini.

Ketua Eksekutif PTPTN Ahmad Dasuki Abdul Majid berkata, hadiah utama yang ditawarkan ialah sebuah kereta Proton X50 bagi kategori Platinum, Perodua Myvi 1.5cc bagi kategori Gold dan motosikal Yamaha Y15zr untuk kategori Silver.

Pemenang tempat kedua, ketiga dan sagu hati bagi setiap kategori juga berpeluang memenangi hadiah seperti barangan kemas, komputer riba dan wang tunai.

“Kempen ini terbuka kepada pendeposit Skim Simpanan Pendidikan Nasional (SSPN-i) yang membuka akaun dan membuat penambahan deposit dalam tempoh promosi, mulai 1 Jun sehingga 30 September 2021,” katanya dalam ucapan pelancaran kempen itu di Facebook PTPTNOfficial, hari ini.

Menjelas lanjut, beliau berkata untuk menyertai kempen tersebut, pelanggan hanya perlu membuka akaun atau membuat penambahan deposit minimum RM200 dalam tempoh promosi dan mengekalkannya (tidak mengeluarkan deposit) selama tiga bulan selepas tamat tempoh promosi iaitu bermula 1 Oktober hingga 31 Disember 2021.

Jelasnya, pelancaran kempen itu adalah usaha PTPTN agar rakyat Malaysia sentiasa mengutamakan simpanan demi masa depan di samping mengamalkan penjagaan kesihatan diri dan keluarga dalam menghadapi cabaran COVID-19.

“Norma baharu kini menuntut amalan bekerja dari rumah, pembelajaran secara dalam talian dan duduk di rumah dan situasi ini sedikit sebanyak telah membantu mengurangkan perbelanjaan tertentu seperti kos perjalanan, hiburan dan aktiviti sosial.

“Oleh itu, adalah sangat wajar bagi ibu bapa untuk merancang perbelanjaan serta pengurusan kewangan keluarga sebaiknya dan memastikan sebahagian daripada perancangan kewangan itu disimpankan untuk masa depan anak-anak,” katanya.


Sulaiman bangga Melaka Bebas Berniaga beri limpahan buat rakyat

PAYA RUMPUT 10 Dis – Ketua Menteri Datuk Seri Utama Sulaiman Md Ali bangga melihat banyak gerai kecil kini dibuka berkat inisiatifnya memperkenalkan Melaka Bebas Berniaga.

Katanya, walaupun dahulu ada pihak yang kurang senang dengan konsep yang diperkenalkan itu, namun ia kini nyata berupaya membantu rakyat yang terkesan sejak pandemik COVID-19 melanda.

“Seperti petang ini, saya ‘terjah’ di kawasan Cheng bagi menyantuni dan bertanya khabar peniaga kecil ini yang lahir daripada konsep ‘Melaka Bebas Berniaga’.

“Kita santuni peniaga, kita selami denyut nadi mereka. Sambil itu, kita juga bantu membeli hasil jualan mereka. Insya-Allah, sama-sama kita bantu,” katanya dalam satu hantaran di laman Facebook rasminya.

Terdahulu, Sulaiman bersama Ahli Dewan Undangan Negeri (ADUN) Paya Rumput merangkap Exco Pendidikan dan Teknologi negeri Datuk Rais Yasin menunaikan solat Jumaat di Masjid As-Salam, Tampoi, Cheng.

Beliau turut menerima kertas cadangan bagi pembinaan sebuah kompleks dan masjid baharu oleh pengurusan masjid berkenaan dan akan mengambil maklum terhadap cadangan yang dikemukakan.

Selain itu, beliau turut menyampaikan sumbangan kepada pengerusi dan pegawai syarak, termasuk menyerahkan sebuah mesin penyembur wap dan cecair pembasmi kuman untuk kegunaan jemaah di Masjid As-Salam.


Agong zahir ucapan Selamat Hari Wartawan Nasional kepada pengamal media

MELAKA, 29 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan selamat menyambut Hari Wartawan Nasional (HAWANA) 2022 kepada seluruh wartawan dan pengamal media serta mereka yang telah bersara.

Menerusi catatan di Facebook rasmi Istana Negara, Al-Sultan Abdullah menzahirkan penghargaan terhadap komitmen dan dedikasi yang diberikan oleh wartawan serta pengamal media dalam menjalankan tugas.

Ini termasuk menyampaikan maklumat dan melaporkan berita yang tepat, terkini sama ada menerusi televisyen, surat khabar, radio mahupun portal-portal dalam talian.

“Seri Paduka turut menzahirkan penghargaan kepada wartawan dan pengamal media atas pengorbanan masa, tenaga, buah fikiran dan keselamatan diri tanpa mengira cuaca dan situasi dalam menjalankan tugas mendapatkan maklumat,” menurut catatan itu hari ini.

Dengan ledakan maklumat di Internet dan media sosial, Seri Paduka menasihati wartawan dan pengamal media supaya sentiasa mematuhi undang-undang dan menjaga etika kewartawanan serta memastikan integriti dan akauntabiliti dalam setiap pelaporan berita yang disiarkan.

“Meskipun kerajaan menghormati prinsip kebebasan media, semua pihak, khususnya wartawan dan pengamal media mestilah mempunyai kebertanggungjawaban dalam pemberitaan dan laporan yang disiarkan,” menurut catatan itu.

Menyifatkan sebagai wira yang tidak didendang, Seri Paduka bertitah peranan wartawan dan pengamal media juga amat penting dalam pembangunan negara dan memupuk perpaduan rakyat berbilang kaum dan agama.

“Seri Paduka mendoakan semoga wartawan dan pengamal media sentiasa dilimpahi kejayaan berterusan dan dilindungi daripada sebarang bentuk musibah dalam menjalankan tugas,” menurut catatan itu.

Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di Malaysia.

Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur. Sambutan julung kali bertemakan ‘Membela Bangsa, Membina Negara’ itu dihadiri kira-kira 1,000 pengamal media dari seluruh negara.


Kafe terapi kucing

AYER KEROH 3 Jun – Melayan dan menyaksikan ragam si bulus menjadi tarikan utama bagi pelanggan yang singgah untuk mengisi perut di kafe Cat Walk Studio.

Disambut si bulus comel sejurus melangkah masuk ke ruang makan, pastinya menambahkan lagi perasaan teruja untuk meluangkan masa lebih lama di kafe berkenaan.

Bagi mereka yang ingin mencari ketenangan, kafe ini antara lokasi sesuai untuk anda kerana, kucing adalah antara haiwan boleh membantu atau menjadi terapi untuk mengurangkan tekanan.

Pemilik kafe, Muhammad Ariff Abd Ghani, 38, berkata idea untuk membuka kafe kucing itu didorong minatnya terhadap haiwan berkenaan yang bermula sejak kecil lagi.

Ketika mula terbabit dalam perniagaan pada 2014 Muhammad Ariff, hanya menjual barangan haiwan peliharaan, perkhidmatan, hotel kucing dan ‘pet grooming’ (dandanan haiwan).

“Mengendalikan kucing bukan senang, bermacam ragam. Tetapi sebagai peminat kucing kita perlu pandai membaca emosi dan psikologi haiwan comel ini berdasarkan gerak badan selain perangainya,” katanya ketika ditemui di kafenya, di sini, semalam.

“Ramai yang suka kucing tetapi kekangan seperti anak menghidap asma dan ahli keluarga tidak selesa dengan kucing, menyebabkan mereka tidak boleh pelihara si bulus di rumah.

“Jadi kafe ini adalah tempat untuk mereka membelai si bulus. Kucing di kafe ini dijaga agar sentiasa dalam keadaan sihat dan comel,” katanya.

Katanya, kafe berkenaan menggunakan khidmat 20 ekor kucing pelbagai baka seperti domestic long hair, persian exotic short hair, maine coon, munchkin, British short hair dan kucing kampung untuk ‘melayan’ pelanggan.

“Semua kucing ini ada perangan tersendiri, pelanggan boleh sentuh dan peluk anak bulus yang mana mereka suka. Ramai pelanggan suka kucing bersaiz besar dan gebu seperti ‘meri’ (kucing) yang mencecah berat hingga 10 kilogram.

“Aspek kebersihan dan bau juga saya beri penekanan, keselesaan pelanggan serta kucing sama-sama dijaga. Biarlah pelanggan datang dan habiskan masa di kafe ini berpuas hati,” katanya.


UTP melonjak 12 kedudukan dalam kedudukan universiti terbaik Asia

KUALA LUMPUR 26 Nov. – Universiti Teknologi Petronas (UTP) mengekalkan kedudukannya sebagai universiti swasta nombor satu negara dalam senarai Quacquarelli Symonds (QS) Asia University Rankings 2021, dengan melonjak kepada kedudukan ke-70, berbanding 82 tahun lepas.

UTP dalam kenyataan hari ini memaklumkan dengan pencapaian tertinggi setakat ini, UTP kini berada dalam kumpulan 11 peratus teratas daripada 634 institusi dalam ranking itu.

Naib Canselor UTP Prof Dr Mohamed Ibrahim Abdul Mutalib berkata: “Saya gembira melihat bahawa kerjasama strategik dengan universiti di rantau ini serta graduan kami yang berkualiti tinggi diakui oleh pelbagai industri, telah menyumbang kepada kedudukan ranking kami”.

Sejak diperkenalkan pada 2016, ranking UTP meningkat dalam tempoh lima tahun berturut-turut apabila melonjak 57 anak tangga kepada kedudukan ke-101 pada 2018 berbanding kedudukan ke-127 tahun sebelumnya, dan berjaya berada dalam kelompok 100 teratas dengan berada pada ranking ke-99 pada 2019.

Prestasi UTP turut meningkat dalam empat daripada 11 metrik yang dimanfaatkan oleh QS iaitu akademik dan reputasi pentadbir, kakitangan dengan ijazah Doktor Falsafah (PhD) dan pertukaran pelajar.


Al-Sultan Abdullah zahir ucapan selamat menyambut Hari Tentera Laut ke-89

KUALA LUMPUR, 27 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan selamat menyambut Hari Tentera Laut ke-89 kepada seluruh warga angkatan Tentera Laut Diraja Malaysia (TLDM), veteran TLDM serta semua yang pernah berkhidmat bersama pasukan itu.

Menurut Facebook Istana Negara, Seri Paduka Baginda selaku pemerintah tertinggi Angkatan Tentera Malaysia (ATM) menzahirkan setinggi-tinggi penghargaan atas khidmat bakti dan pengorbanan yang dicurahkan oleh seluruh warga TLDM tanpa mengira masa dan penat lelah dalam melindungi kedaulatan serta memelihara keselamatan perairan negara.

Pada masa yang sama, Al-Sultan Abdullah dan Raja Permaisuri Agong Tunku Azizah Aminah Maimunah Iskandariah turut mendoakan semoga TLDM terus menjadi sebuah angkatan yang disegani dan dihormati di persada antarabangsa.


Amaran hujan lebat, ribut petir di seluruh negara – MetMalaysia

KUALA LUMPUR, 4 Oktober – Jabatan Meteorologi Malaysia (MetMalaysia) mengeluarkan amaran ribut petir dan hujan lebat, dijangka berlaku di beberapa tempat di seluruh negara sehingga 7 malam ini.

Menerusi akaun Twitter MetMalaysia hari ini, antara negeri yang terlibat adalah Perlis, Kedah di Kubang Pasu, Baling, Kulim dan Bandar Baharu, manakala di Pulau Pinang antara kawasan yang terlibat seperti Seberang Perai Utara, Seberang Perai Tengah dan Seberang Perai Selatan. Di Perak iaitu Kerian Larut, Matang, Selama, Kuala Kangsar, Kinta, Perak Tengah, Kampar, Hilir Perak Batang Padang dan Muallim.

“Di Kelantan di Machang, Pasir Puteh, Kuala Krai dan Gua Musang, Terengganu (Besut, Hulu Terengganu, Dungun dan Kemaman), Pahang (Raub, Jerantut, Bentong, Kuantan dan Rompin) Selangor, Kuala Lumpur, Putrajaya, Negeri Sembilan (Seremban, Rembau dan Tampin),” menurut ciapan MetMalaysia yang dikeluarkan pada 3.55 petang hari ini.

Dalam masa sama, empat lagi negeri yang terlibat adalah Melaka, Johor (Tangkak, Segamat, Muar, Batu Pahat, Kluang, Mersing, Kulai, Kota Tinggi dan Johor Bahru).

Sarawak (Kuching, Serian Samarahan, Sri Aman, Betong, Sibu (Selangau), Mukah, Kapit (Belaga), Bintulu, Miri dan Limbang), Sabah (Tenom, Kuala Penyu, Beaufort, Keningau dan Tambunan), Pantai Barat, Sandakan (Tongod, Telupid dan Beluran) dan Kudat (Kota Marudu) dan Labuan.